dwar il-Promozzjoni ta' l-inklużjoni soċjali u l-ġlieda kontra l-faqar, inkluż il-faqar fost it-tfal, fl-UE

Kumitat għall-Impjiegi u l-Affarijiet Soċjali

Rapporteur għall-opinjoni (*):

Anna Záborská , Kumitat għad-Drittijiet tan-Nisa u l-Ugwaljanza bejn is-Sessi

(*) Kumitati assocjati – Artikolu 47 tar-Regoli ta' Procedura

OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi Error!

(*) Kumitat assoċjat - Artikolu 47 tar-Regoli ta' Proċedura

MOZZJONI GĦAL RIŻOLUZZJONI TAL-PARLAMENT EWROPEW

dwar il-Promozzjoni tal-inklużjoni soċjali u l-ġlieda kontra l-faqar, inkluż il-faqar fost it-tfal, fl-UE

Il-Parlament Ewropew ,

– wara li kkunsidra l-Komunikazzjoni tal-Kummissjoni dwar l-immodernizzar tal-protezzjoni soċjali għal iżjed ġustizzja soċjali u koeżjoni ekonomika: titmexxa 'l quddiem l-inklużjoni attiva tan-nies l-iktar imbiegħda mis-suq tax-xogħol, (COM(2007) 0620),

– wara li kkunsidra l-Komunikazzjoni tal-Kummissjoni rigward konsultazzjoni għal azzjoni fuq livell ta' UE biex tiġi promossa l-inklużjoni attiva tan-nies li huma l-aktar 'il bogħod mis-suq tax-xogħol (COM(2006)0044) u r-Rapport ta' Sinteżi mis-Servizzi tal-Kummissjoni dwar ir-riżultati ta' dik il-konsultazzjoni,

– wara li r-Rakkomandazzjoni tal-Kunsill 92/441/KEE tal-24 ta' Ġunju 1992 dwar kriterji komuni li jikkonċernaw riżorsi u assistenza soċjali suffiċjenti fis-sistemi ta' ħarsien soċjali, u r-Rakkomandazzjoni tal-Kunsill 92/442/KEE tas-27 ta' Luju 1992 dwar il-konverġenza bejn l-objettivi tal-ħarsien soċjali u l-politiki,

– wara li kkunsidra l-opinjoni tal-Kummissjoni dwar il-paga ekwa (COM(1993)0388),

– wara li kkunsidra l-programmi nazzjonali ta' riforma ta' Liżbona, ir-rapporti nazzjonali dwar l-istrateġiji għall-ħarsien soċjali u l-inklużjoni soċjali 2006-2008 u l-aġġornament tal-2007 kif imressaq mill-Istati Membri,

– wara li kkunsidra r-Rapport Konġunt dwar il-Ħarsien Soċjali u l-Inklużjoni Soċjali 2008 (COM(2008)0042) u r-Rapport Konġunt għall-Impjiegi 2007/2008, kif adottat mill-Kunsill fit-13 u l-14 ta' Marzu 2008,

– wara li kkunsidra r-Rapport tal-Grupp ta' Ħidma tal-Kumitat għall-Ħarsien Soċjali dwar il-Faqar tat-Tfal u l-Benessri fl-UE, ta' Jannar 2008,

– wara li kkunsidra l-Patt Internazzjonali dwar id-Drittijiet Ekonomiċi, Soċjali u Kulturali tan-NU tal-1966,

– wara li kkunsidra l-Artikoli 3, 16, 18, 23, 25, 26 u 29 tad-Dikjarazzjoni Universali tad-Drittijiet tal-Bniedem,

– wara li kkunsidra r-riżoluzzjonijiet tal-Assemblea Ġenerali tan-Nazzjonijiet Uniti A/RES/46/121, A/RES/47/134 u A/RES/47/196, A/RES/49/179, A/RES/50/107,

– wara li kkunsidra d-dokumenti tal-Kunsill Ekonomiku u Soċjali tan-Nazzjonijiet Uniti E/CN.4/Sub.2/1996/13, E/CN.4/1987/NGO/2, E/CN.4/1987/SR.29 u E/CN.4/1990/15, E/CN.4/1996/25 u E/CN.4/Sub.2/RES/1996/25,

– wara li kkunsidra l-Konvenzjoni tan-Nazzjonijiet Uniti dwar l-Eliminazzjoni ta' Kull Forma ta' Diskriminazzjoni kontra n-Nisa, adottata fl-1979,

– wara li kkunsidra l-Objettivi tal-Millenju għall-Iżvilupp tan-Nazzjonijiet Uniti tal-2000, b'mod partikulari l-eliminazzjoni tal-faqar u l-ġuħ (l-ewwel objettiv), il-kisba ta' edukazzjoni bażika universali (it-tieni objettiv) u ta' opportunitajiet indaqs għall-irġiel u n-nisa (it-tielet objettiv) u l-ħarsien tal-ambjent (is-seba' objettiv),

– wara li kkunsidra l-Konvenzjoni dwar id-Drittijiet tat-Tfal tan-NU tal-1989, u l-Protokoll Fakultattiv dwar il-bejgħ tat-tfal, il-prostituzzjoni tat-tfal u l-pornografija tat-tfal,

– wara li kkunsidra l-Konvenzjonijiet Internazzjonali dwar il-Ħarsien tad-Drittijiet tal-Ħaddiema Migranti Kollha u l-Familji tagħhom tan-NU tal-1990,

– wara li kkunsidra l-Pjan ta' Azzjoni Internazzjonali tan-NU dwar it-Tixjiħ 2002,

– wara li kkunsidra l-Konvenzjoni dwar id-Drittijiet tal-Persuni b'Diżabilità tan-NU tal-2006 u l-Protokoll Fakultattiv tagħha,

– wara li kkunsidra l-Konvenzjoni tal-ILO Nru 26 u Nru 131 dwar l-iffissar tal-paga minima,

– wara li kkunsidra l-aġenda tan-NU u tal-ILO dwar xogħol diċenti,

– wara li kkunsidra l-komunikazzjoni tal-Kummissjoni bit-titolu 'Il-promozzjoni tax-xogħol deċenti għal kulħadd: Il-kontribuzzjoni tal-UE għall-implimentazzjoni tal-aġenda dwar xogħol deċenti fid-dinja' (COM(2006)0249) u tar-riżoluzzjoni tal-Parlament tat-23 ta' Mejju 2007 li tippromwovi xogħol deċenti għal kulħadd

ĠU C 102 E, 24.4.2008, p.

– wara li kkunsidra l-konklużjonijiet tal-Laqgħa Informali tal-Ministri għall-Impjiegi u l-Affarijiet Soċjali f'Berlin dwar ''Xogħol Tajjeb'' tat-18, 19 u l-20 ta' Jannar 2007,

– wara li kkunsidra l-artikoli 34, 35 u 36 tal-Karta tad-Drittijiet Fundamentali tal-Unjoni Ewropea

ĠU C 303, 14.12.2007, p.

1. , li jiddefinixxu b'mod speċifiku d-dritt għall-għajnuna soċjali u għall-akkomodazzjoni, livell għoli ta' ħarsien tas-saħħa tal-bniedem u l-aċċess għas-servizzi ta' interess ekonomiku ġenerali,

– wara li kkunsidra l-Karta Komunitarja tad-Drittijiet Soċjali Fundamentali għall-Ħaddiema tal-1989 u l-Karta Soċjali Ewropea Riveduta tal-Kunsill tal-Ewropa tal-1996,

– wara li kkunsidra r-rakkomandazzjonijiet tal-isħab soċjali Ewropej fir-rapport intitolat, 'Sfidi Ewlenin li qed Jiffaċċjaw is-Swieq tax-Xogħol Ewropej: Analiżi Konġunta tal-Isħab Soċjali Ewropej', tat-18 ta' Ottubru 2007,

– wara li kkunsidra d-Direttiva tal-Kunsill 2000/43/KE tad-29 ta' Ġunju 2000 li timplimenta l-prinċipju tat-trattament ugwali bejn il-persuni irrespettivament mill-oriġini tar-razza jew l-etniċità u r-riżoluzzjoni tal-Parlament tat-28 t'April 2005 dwar is-sitwazzjoni tar-Roma fl-Unjoni Ewropea

ĠU C 45 E, 23.2.2006, p.

– wara li kkunsidra d-Direttiva tal-Kunsill 2000/78/KE tas-27 ta' Novembru 2000 li tistabbilixxi qafas ġenerali għal trattament ugwali fl-impjieg u fix-xogħol,

– wara li kkunsidra r-riżoluzzjoni tiegħu tal-5 ta' Ġunju 2003 dwar l-applikazzjoni tal-metodu miftuħ ta' koordinazzjoni

ĠU C 68 E, 18.3.2004, p.604. ,

– wara li kkunsidra l-Komunikazzjoni tal-Kummissjoni bit-titolu "Inventarju tar-realtà soċjali – Rapport temporanju għall-Kunsill Ewropew tar-Rebbiegħa 2007" (COM(2007)063) u tar-riżoluzzjoni tal-Parlament tal-15 ta' Novembru 2007 dwar l-Inventarju tar-realtà soċjali

– wara li kkunsidra l-Komunikazzjoni tal-Kummissjoni "Towards an EU strategy on the Rights of the Child" (COM (2006)0367) u r-riżoluzzjoni tal-Parlament dwarha tas-16 ta' Jannar 2008

Testi Adottati, P6_TA(2008)0012. , b'mod partikulari l-paragrafi 94 sa 117 tagħha,

– wara li kkunsidra l-Komunikazzjoni tal-Kummissjoni bit-titolu "Impenn Imġedded għal Ewropa Soċjali: Nirrinforzaw il-Metodu Miftuħ ta' Koordinazzjoni dwar il-Ħarsien Soċjali u l-Inklużjoni Soċjali' (COM(2008)0418),

–- wara li kkunsidra l-proposta tal-Kummissjoni għal Deċiżjoni tal-Parlament Ewropew u tal-Kunsill dwar is-Sena Ewropea għall-Ġlieda Kontra l-Faqar u l-Esklużjoni Soċjali (2010) (COM(2007)0797), u l-pożizzjoni tal-Parlament dwarha, adottata fis-17 ta' Ġunju 2008

–- wara li kkunsidra d-dikjarazzjoni tiegħu tat-22 ta' April 2008 dwar it-tmiem tal-problema ta' persuni li m'għandhomx fejn joqogħdu

- wara li kkunsidra s-sejbiet u r-rakkomandazzjonijiet miġbura fid-dokument prominenti tas-Segretarju Ġenerali tan-NU fuq Studju dwar il-Vjolenza fuq it-Tfal fl-2006, skond liema studju l-inugwaljanzi ekonomiċi u l-esklużjoni soċjali huma fost il-fatturi ta' riskju għalt-trattament ħażin tat-tfal,

– wara li kkunsidra l-opinjoni tal-Kumitat Ekonomiku u Soċjali Ewropew tad-9 ta' Lulju 2008, intitolata "Programm ta' Azzjoni Soċjali Ewropew Ġdid",

– wara li kkunsidra l-opinjoni tal-Kumitat tar-Reġjuni tat-18 ta' Ġunju 2008 intitolata "Inklużjoni Attiva",

– wara li kkunsidra l-Komunikazzjoni tal-Kummissjoni intitolata "Lejn Pjan Strateġiku Ewropew għat-Teknoloġija tal-Enerġija" (COM(2007)0386),

– wara li kkunsidra l-Artikoli 136 sa 145 tat-Trattat KE,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A6 003642008),

A. billi l-Kunsill Ewropew ta' Nizza tas-7, 8 u d-9 ta' Diċembru 2000 stabbilixxa l-objettiv tal-UE li tikseb tnaqqis deċiżiv u li jista' jitkejjel fil-faqar u fl-esklużjoni soċjali sas-sena 2010; billi l-progress lejn dak l-objettiv għandu jitjieb,

B. billi l-Kunsill Ewropew ta' Liżbona tat-23 u tal-24 ta' Marzu qabel li għandu jiġi eliminat il-faqar tat-tfal fl-Ewropa sal-2010,

C. billi l-Kunsill Ewropew ta' Nizza tas-7 u tad-9 ta' Diċembru 2000 stieden lill-Istati Membri biex jiżguraw li jingħata segwitu għar-rakkomandazzjoni tal-1992 dwar ir-riżorsi minimi garantiti li għandhom jiġu pprovduti mis-sistemi għall-protezzjoni soċjali,

D. billi r-Rakkomandazzjoni tal-Kunsill 92/441/KEE tirrikonoxxi "d-dritt bażiku ta' persuna li jkollha biżżejjed riżorsi u assistenza soċjali biex tgħix b'mod kompatibbli mad-dinjità tal-bniedem";

E. billi l-Karta Komunitarja tad-Drittijiet Soċjali Fundamentali għall-Ħaddiema tal-1989 tirrikonoxxi d-dritt tal-ħaddiem li jkollu "paga ekwa"; billi l-Parlament tal-1993 u l-Kummissjoni qiesu l-ħtieġa għal politiki kkoordinati dwar il-pagi minimi sabiex jiġi implimentat dan id-dritt tal-ħaddiema għal paga "suffiċjenti li tippermettilhom li jkollhom livell ta' għixien diċenti",

F. billi fil-bidu tal-impenn tal-Unjoni li tiġġieled il-faqar u l-esklużjoni soċjali fl-2001, kien hemm 55 miljun ruħ fl-Unjoni li kienu qegħdin jgħixu fir-riskju tal-faqar fl-introjtu (15% tal-popolazzjoni tal-UE-15); billi fl-2005 dik iċ-ċifra telgħet għal 78 miljun (16% tal-popolazzjoni tal-UE-25),

G. billi d-distakk persistenti fil-pagi bejn is-sessi jqiegħed lin-nisa f'pożizzjoni aktar dgħajfa f'dak li għandu x'jaqsam mal-ħarba mill-faqar,

H. billi fin-nuqqas ta' kull trasferiment soċjali, ir-riskju ta' faqar fl-Unjoni, b'mod speċjali għan-nisa, se jiżdied minn 16% għal 40%, jew 25% jekk jiġu esklużi l-ħlasijiet tal-pensjonijiet,

I. billi anke l-karrieri aktar qosra tan-nisa, li javvanzaw aktar bil-mod u li huma mħallsa anqas tajjeb, għandhom impatt fuq ir-riskju tagħhom li jaqgħu fil-faqar, speċjalment għal dawk ta' iktar minn 65 sena (21% jew 5 punti perċentwali aktar mill-irġiel),

J. billi t-tfal u ż-żgħażagħ jiffurmaw kważi terz tal-popolazzjoni tal-Unjoni u 19-il miljun tifel u tifla jinsabu fir-riskju tal-faqar, u ħafna minnhom huma separati mill-familji tagħhom minħabba l-faqar li hemm fil-familja; billi teżisti relazzjoni kumplessa bejn il-faqar, l-irwol tal-ġenituri u l-benesseri tat-tfal f'ċirkustanzi soċjali diversi, inkluż il-ħarsien tat-tfal minn kwalunkwe abbuż,

K. billi, b'mod partikulari, il-faqar estrem u l-esklużjoni soċjali jikkostitwixxu ksur tad-drittijiet kollha tal-bniedem,

L. billi parti mdaqqsa mill-popolazzjoni tal-Unjoni għadha soċjalment eskluża, minħabba li persuna minn kull ħamsa tgħix f' akkomodazzjoni ta' standard baxx u kuljum madwar 1.8 miljun persuna jfittxu akkomodazzjoni f'postijiet ta' kenn apposta għal min m'għandux dar, 10% jgħixu f'familji fejn ħadd ma jaħdem, il-qgħad fit-tul iqarreb l-4%, 31 miljun ħaddiem jew 15% qed jaqalgħu pagi baxxi mmens, 8% tal-ħaddiema jew 17-il miljun jesperjenzaw faqar fid-dħul minkejja li jaħdmu, il-proporzjon ta' tfal li jitilqu kmieni mill-iskola qabeż il-15% u d-'distakk diġitali' għadu jeżisti (44% tal-popolazzjoni tal-UE għandha nuqqas ta' ħiliet fir-rigward tal-Internet u l-kompjuter),

M. billi l-faqar u l-inugwaljanza jaffettwaw lin-nisa b'mod sproporzjonat; billi d-dħul medju tan-nisa huwa biss ta' 55% ta' dak li jaqalgħu l-irġiel; billi n-nisa huma affettwati ħafna u b'mod sproporzjonat mill-faqar fil-kobor; billi l-inaċċessibilità għal servizzi ta' kwalità għolja żżid, b'mod mhux aċċettabbli, ir-riskji ta' faqar għan-nisa,

N. billi l-awtoritajiet reġjonali u lokali diġà għandhom responsabilità konsiderevoli għall-provvediment tas-servizzi pubbliċi u benefiċċji ġenerali, iżda fl-istess waqt huma suġġetti għall-pressjoni ristrettiva tal-baġits pubbliċi,

O. billi l-investiment fit-tfal u fiż-żgħażagħ jgħin biex tikber il-prosperità ekonomika għal kulħadd u jikser iċ-ċiklu ta' għaks, u billi huwa essenzjali li jiġu evitati l-problemi jew li jsir intervent hekk kif dawn jiġu identifikati sabiex iċ-ċansijiet tal-ħajja tat-tfal jissaħħu,

P. billi l-faqar u l-qgħad ġew marbuta ma' problemi ta' saħħa u aċċess insuffiċjenti għall-kura tas-saħħa minħabba fatturi bħal nutrizzjoni fqira, kundizzjonijiet tal-għajxien inferjuri f'zoni żvataġġati, akkomodazzjoni mhux adegwata u l-istress,

Q. billi l-effetti tal-inugwaljanza, il-faqar, l-esklużjoni soċjali u n-nuqqas ta' opportunità huma relatati kollha ma' xulxin, u jesiġu strateġija koerenti fuq livell ta' Stat Membru, li tiffoka mhux biss fuq id-dħul u l-ġid, iżda wkoll fuq kwistjonijiet bħall-aċċess għall-impjieg, għall-edukazzjoni, għas-servizzi tas-saħħa, għas-soċjetà tal-informazzjoni, għall-kultura u għat-trasport u l-opportunitajiet għal ġenerazzjonijiet futuri,

R. billi matul il-perjodu bejn l-2000 u l-2005, l-inugwaljanza fid-dħul fl-Unjoni (proporzjon ta' S20/S80) żdiedet minn 4.5 għal 4.9, skont id-data tal-Istatistika tal-Unjoni Ewropea dwar id-Dħul Finanzjarju u l-Kundizzjonijiet tal-Għixien (UE-SIL), li tfisser li fl-2005 l-aktar 20% sinjuri fil-popolazzjoni tal-Unjoni kellhom dħul ta' kważi 5 darbiet aktar minn dak tat-80% li jifdal mill-popolazzjoni,

S. billi l-priġunerija mingħajr rijabilitazzjoni u edukazzjoni xierqa spiss twassal biss għal aktar esklużjoni soċjali u qgħad;

T. billi 16% tal-popolazzjoni ħaddiema tal-Unjoni għandhom xi diżabilità (Eurostat 2002); billi l-livelli tal-qgħad fost il-persuni b'diżabilità, li jinkludu persuni bi problemi ta' saħħa mentali, persuni ta' età ikbar u minoranzi etniċi madwar l-Unjoni, baqgħu għolja b'mod mhux aċċettabbli; billi 500 000 persuna b'diżabilità għadhom jgħixu f'istituzzjonijiet residenzjali kbar u magħluqa,

Approċċ iżjed olistiku lejn l-inklużjoni soċjali attiva

Jilqa' l-approċċ tal-Kummissjoni lejn l-inklużjoni soċjali attiva; iqis li l-għan multilaterali tal-politiki għall-inklużjoni soċjali attiva għandu jkun l-implimentazzjoni tad-drittijiet fundamentali sabiex ikun possibbli li n-nies jgħixu b'dinjità u jieħdu sehem fis-soċjetà u fis-suq tax-xogħol ;

Iqis li l-politiki ta' inklużjoni soċjali attiva għandhom jagħmlu impatt deċiżiv fuq il-qirda tal-faqar u tal-esklużjoni soċjali, kemm fir-rigward ta' dawk li huma fl-impjieg (il-'ħaddiema fqar') u kemm ta' dawk li ma jaħdmux bi ħlas; jaqbel mal-Kummissjoni li approċċ iżjed olistiku lejn l-inklużjoni soċjali attiva għandu jkun ibbażat fuq il-prinċipji komuni li ġejjin:

(a) għajnuna fl-introjtu biex tiġi evitata l-esklużjoni soċjali: L-Istati Membri għandhom, skond il-prinċipji tas-sussidjarjetà u l-proporzjonalità, jiddefinixxu skemi ta' introjtu minimu, il-benefiċċji u l-assistenzi soċjali relatati li għandhom ikunu aċċessibbli faċilment u jipprovdu riżorsi suffiċjenti, u għandhom jakkumpanjawhom bi pjan strateġiku għall-politiki attivi sabiex jaqilgħu lin-nies mill-faqar u sabiex jevitaw l-esklużjoni soċjali (billi jżommu f'moħħhom li l-politiki tal-inklużjoni attiva jinkludu iżjed ekwità fis-sistemi ta' ħarsien soċjali u jipprovdu wkoll miżuri ta' protezzjoni speċifiċi (eżempju, rijabilitazzjoni, taħriġ, konsulenza, kura tat-tfal, akkomodazzjoni, taħriġ lingwistu għall-migranti, servizzi ta' appoġġ) biex jippermettu lin-nies li jgħixu ħajja dinjituża);

(b) rabta ma' swieq tax-xogħol inklużivi: il-politiki tal-inklużjoni attiva għandhom jimmiraw li jrawmu impjiegi ta' ħiliet esperti li jkunu stabbli u sikuri, jagħmlu l-impjiegi iżjed attraenti, joħolqu impjiegi ta' kwalità u jippromwovu l-kwalità fl-impjiegi, jipprovdu livell għoli ta' saħħa u sikurezza fuq il-post tax-xogħol, iżidu l-produttività u l-appoġġ attiv għal dawk l-iżjed żvantaġġjati, jipprovdu miżuri u servizzi ta' appoġġ speċifiċi biex jiżdied iċ-ċans ta' impjieg u biex jgħinu lin-nies jibqgħu fis-suq tax-xogħol, jiżviluppaw attivitajiet intraprendenti u jipprovdu għajnuna fit-tiftix tal-impjieg, edukazzjoni ta' kwalità għolja, taħriġ vokazzjonali, iżjed taħriġ u tagħlim tul il-ħajja, 'counselling' personalizzat, assistenzi soċjali u impjiegi ssussidjati fejn ikun tabilħaqq neċessarju għall-gruppi vulnerabbi bħall-ħaddiema b'diżabilità;

(c) aċċess aħjar għas-servizzi ta' kwalità: l-aċċessibilità, il-prezz raġonevoli, il-ftuħ, it-trasparenza, l-universalità u l-kwalità tas-servizzi essenzjali (servizzi soċjali, servizzi ta' interess ġenerali (ekonomiċi)) għandhom jissaħħu biex jiġu promossi l-koeżjoni soċjali u territorjali, biex jiġu garantiti d-drittijiet fundamentali u biex jiġi żgurat għixien diċenti, speċjalment għal dawk il-gruppi fis-soċjetà li huma vulnerabbli u żvantaġġjati, bħall-persuni b'diżbilità, l-anzjani, il-familji b'ġenitur wieħed u l-familji kbar, inkluż l-ippjanar ta' servizzi b'mod li jqis il-ħtiġijiet ta' gruppi differenti; għandha tiġi evitata aktar privatizzazzjoni tas-servizzi pubbliċi u soċjali sakemm il-prezzijiet raġonevoli, il-kwalità u l-aċċessibilità għaċ-ċittadini kollha jiġu garantiti;

(d) l-ugwaljanza bejn is-sessi, l-anti-diskriminazzjoni u l-parteċipazzjoni attiva: il-politiki tal-inklużjoni attiva għandhom jiżguraw il-promozzjoni ta' ugwaljanza bejn l-irġiel u n-nisa u jikkontribwixxu għat-tneħħija tal-forom kollha ta' diskriminazzjoni fl-aspetti kollha tal-inklużjoni soċjali attiva msemmijin fuq; parteċipazzjoni attiva: it-tmexxija tajba, il-parteċipazzjoni u l-integrazzjoni tal-parteċipanti rilevanti kollha għandhom jiġu promossi billi jiġu involuti b'mod dirett dawk milquta mill-faqar u mill-esklużjoni soċjali u mill-inugwaljanza kemm fil-livell nazzjonali u kemm f'dak Ewropew – u partikolarment il-persuni li jgħixu f'sitwazzjonijiet ta' faqar estrem – kif ukoll l-isħab soċjali, l-organizzazzjonijiet mhux governattivi u l-midja fl-iżvilupp, fl-immaniġġjar, fl-implimentazzjoni u fl-evalwazzjoni tal-istrateġiji;

Iqis li r-Rakkomandazzjoni tal-Kunsill 92/441/KEE tenħtieġ li titwessa' u tiġi aġġornata fid-dawl tar-riżultati tal-analiżi fattwali tar-realtà soċjali tal-Unjoni u l-approċċ olisitiku propost għall-inklużjoni attiva, u jqis ukoll li din ir-Rakkomandazzjoni għandha tqis kif jixraq il-fatt li qed jitfaċċaw riskji soċjali ġodda marbuta mal-bidla fil-klima u l-ekonomija ta' għarfien u servizzi;

Jaqbel mal-opinjoni tal-Kummissoni li approċċ aktar olistiku lejn l-inklużjoni attiva għandu jinkludi wkoll attenzjoni speċjali għall-qirda tal-faqar fost it-tfal, l-eliminazzjoni tal-inugwaljanzi fir-rigward ta' aċċess għall-kura tas-saħħa u r-riżultati tal-kura tas-saħħa, għat-trattament tal-faqar u l-esklużjoni soċjali marbutin mal-pensjonijiet pubbliċi u privati u l-irtirar mix-xogħol, u għall-provvediment ta' kura fit-tul diċenti u ta' kwalità għolja;

Il-garanzija ta' introjtu suffiċjenti biex tiġi żgurata ħajja dinjituża għal kulħadd

Jirrimarka li l-biċċa l-kbira tal-Istati Membri fl-UE-27 għandhom skemi nazzjonali ta' dħul minimu, iżda għad hemm minnhom li m'għandhomx; jinkuraġġixxi lill-Istati Membri sabiex jipprovdu skemi ta' sigurtà minima garantita għal dawk soċjalment vulnerabbli, u jħeġġiġhom sabiex jiskambjaw l-aħjar prattiki; jirrikonoxxi li, fejn hemm dispożizzjoni għal għajnuna soċjali, l-Istati Membri għandhom id-dmir li jiżguraw li ċ-ċittadini jifhmu u jkunu jistgħu jiksbu d-drittijiet tagħhom;

Jesprimi dispjaċir kbir li xi Stati Membri jidhru li ma tawx każ tar-Rakkomandazzjoni tal-Kunsill 92/441/KEE, li tirrikonoxxi "d-dritt bażiku ta' persuna li jkollha riżorsi u għajnuna soċjali suffiċjenti sabiex jippermettulha ħajja kompatibbli mad-dinjità umana";

Jaqbel mal-Kummissjoni li l-assistenza soċjali fil-biċċa l-kbira tal-Istati Membri diġà qiegħda taħt livell li fih il-faqar isir riskju; jinsisti li l-objettiv ċentrali tal-iskemi ta' appoġġ għall-introjtu għandu jkun li jaqla' lin-nies mill-faqar u li jippermettilhom li jgħixu f'dinjità; jistieden lill-Kummissjoni biex teżamina jekk dħul bażiku mingħajr kundizzjonijiet għal kullħadd jistax ikun strument effettiv biex jikkumbatti l-faqar;

Jistieden lill-Kummissjoni sabiex tippreżenta rapport dettaljat dwar jekk il-provvediment tas-Servizzi Soċjali tal-Istati Membri (inter alia skemi ta' dħul minimu u benefiċċji relatati, qgħad, benefiċċji għall-invalidità u għal persuni sopraviventi, skemi ta' pensjonijiet statutorji u supplimentari, benefiċċji għal irtirar bikri) jjipprevedix dħul 'il fuq mill-ammont minimu li l-Unjoni tikkunsidra bħala l-ammont minimu għal "riskju ta' faqar" li huwa ta' 60% tad-dħul medju nazzjonali;

Jissuġġerixxi li l-Kummissjoni għandha tistabbilixxi metodu komuni għall-kalkulazzjoni ta' ammont minimu għall-għixien bażiku u l-għoli tal-ħajja (baskett ta' prodotti u servizz) sabiex jiġi żgurat kejl komparabbli tal-limitu tal-faqar u jiġi definit il-kriterju ta' intervenzjoni soċjali meħtieġa;

Jirrimarka li r-riskju li wieħed jaqa' f'faqar estrem hu akbar għan-nisa milli għall-irġiel; jirrimarka li x-xejra persistenti lejn il-femminizzazzjoni tal-faqar fis-soċjetajiet Ewropej ta' llum tixhed li l-qafas attwali tas-sistemi għall-protezzjoni soċjali u l-firxa wiesgħa ta' politiki soċjali, ekonomiċi u dwar l-impjiegi tal-Unjoni m'humiex imfassla biex jissodisfaw il-bżonnijiet tan-nisa u d-differenzi fix-xogħol tan-nisa; jenfasizza l-fatt li l-faqar u l-esklużjoni soċjali fost in-nisa fl-Ewropa jirrikjedu rispons politiku speċifiku, multiplu u li jikkunsidra kwistjonijiet ta' ġeneru b'mod speċifiku;

Jistqarr li l-iskemi għal dħul minimu xieraq huma prerekwiżit fundamentali għal Unjoni Ewropea bbażata fuq ġustizzja soċjali u opportunitajiet indaqs għal kulħadd; jistieden lill-Istati Membri biex jiżguraw li jiġi pprovdut dħul minimu xieraq għall-perjodu bla xogħol jew bejn xogħlijiet, b'attenzjoni partikulari għall-gruppi ta' nisa li għandhom responsabilitajiet addizzjonali;

Jitlob lill-Kunsill biex jaqbel fuq mira tal-UE għal skemi ta' introjtu minimu u għal skemi kontributtivi li jissostitwixxu l-introjtu li jipprovdu appoġġ fl-introjtu ta' mill-inqas 60% tal-introjtu medju komuni nazzjonali, u fuq skeda dwar meta din il-mira għandha tintlaħaq mill-Istati Membri kollha;

Jikkunsidra li r-riskju li wieħed jaqa' fil-faqar hu ikbar għan-nisa milli għall-irġiel, b'mod partikulari fix-xjuħija, peress li s-sistemi għas-sigurtà soċjali huma ta' spiss ibbażati fuq il-prinċipju ta' impjieg imħallas kontinwu; jitlob dritt individwalizzat għal dħul minimu xieraq, li ma jkunx kundizzjonali fuq il-kontributi relatati ma' impjieg;

Iqis li l-faqar li jaffettwa lil dawk li diġà huma impjegati ma jirriflettix kundizzjonijiet naturali u ġusti ta' xogħol, u jiltob li l-isforzi jkunu konċentrati fuq is-sejba ta' rimedju għal din is-sitwazzjoni b'tali mod li l-pagi b'mod ġenerali u b'mod speċjali l-pagi minimi – immaterjalment jekk ikunux ta' natura statutorja jew bi qbil kollettiv – jkunu jistgħu jevitaw il-faqar fid-dħul u jiżguraw livell ta' għixien diċenti;

Jitlob lill-Kunsill biex isir qbil fuq mira tal-UE għall-pagi minimi (statutorji, ftehimiet kollettivi fuq livelli nazzjonali, reġjonali jew settorjali) biex jipprovdu pagi ta' mill-inqas 60% tal-paga medja rispettiva (nazzjonali, settorjali eċċ) u, barra minn dan, fuq skeda dwar meta din il-mira għandha tintlaħaq mill-Istati Membri kollha;

Iqis li l-iskemi tad-dħul minimu għandhom ikunu kkumplimentati b'pakkett ta' miżuri ta' appoġġ li jiffaċilitaw l-inklużjoni soċjali, liema pakkett għandu jinkludi faċilitajiet għall-inklużjoni soċjali, pereżempju, fil-qasam tal-akkomodazzjoni, kif ukoll appoġġ għall-edukazzjoni, taħriġ u taħriġ professjonali mill-ġdid u tagħlim tul il-ħajja, kif ukoll ġestjoni ekonomika tajba u skema ta' appoġġ fl-introjtu, biex jikkontribwixxu biex ikopru l-ispejjeż tal-individwi u tal-familji, b'tali mod li jiġi żgurat l-issodisfar tal-bżonnijiet tal-ħajja u tat-tagħlim tul il-ħajja, b'mod partikulari għall-persuni waħdihom, familji b'ġenitur wieħed u familji kbar;

Jistieden lill-Istati Membri sabiex jeżaminaw il-kobba spiss imħabbla u kumplessa ta' skemi ta' appoġġ tagħhom, tkun xi tkun in-natura speċifika tagħhom (skemi ta' dħul minimu u benefiċċji relatati, skemi ta' sostituzzjoni kontributorja tad-dħul u l-bqija), bil-għan li jitjiebu l-aċċessibilità għalihom u l-effettività u l-effikaċja tagħhom;

Iqis li l-Istati Membri għandhom jipprovdu benefiċċji addizzjonali mmirati lejn gruppi żvantaġġjati (bħal persuni b'diżabilità jew b'mard kroniku, ġenituri waħedhom, jew familji b'ħafna tfal), li jkopri spejjeż żejda fir-rigward, fost oħrajn, ta' appoġġ personali, l-użu ta' faċilitajiet speċifiċi, u kura medika u soċjali, u li jistabbilixxu, fost oħrajn, livell ta' prezzijiet raġonevoli għall-mediċini għall-gruppi soċjali anqas vantaġġjati; jisħaq dwar il-ħtieġa li jiġu żgurati livelli diċenti ta' pensjoni għall-invalidità u l-irtirar mix-xogħol;

Jirrikonoxxi d-distribuzzjoni mhux indaqs tad-dħul fost il-persuni li jaħdmu għal rashom u l-fatt li kwart tal-persuni li jaħdmu għal rashom jgħixu taħt il-limitu tal-faqar u għalhekk, li hemm bżonn li jingħata aktar appoġġ istituzzjonalizzat lill-intraprendituri sabiex tiġi evitata n-nassa tal-faqar;

It-tneħħija tal-faqar fost it-tfal: mill-analiżi għall-politiki mmirati u għall-implimentazzjoni

Jenfasizza l-importanza ta' approċċ olistiku lejn is-sigurtà materjali u l-benessri tat-tfal, li jkun ibbażat fuq id-drittijiet tat-tfal kif imfassla mill-UNCRC, sabiex il-familji, speċjalment dawk kbar, ikunu jistgħu jibbenefikaw minn livelli suffiċjenti ta' dħul sabiex jipprovdu lil uliedhom akkomodazzjoni u dieta xierqa, kif ukoll aċċess għal servizzi tas-saħħa u edukattivi diċenti, bil-għan li jiżviluppaw b'mod armonjuż fis-sens fiżiku u personali tagħhom; jirrikonoxxi, madankollu, li l-ħtiġijiet fundamentali tat-tfal għandhom jingħataw prijorità fuq il-kunsiderazzjonijiet finanzjarji tal-Istati Membri;

Jistieden lill-istituzzjonijiet tal-UE, lill-Istati Membri u lill-assoċjazzjonijiet tas-soċjetà ċivili organizzati biex jiżguraw li l-parteċipazzjoni tat-tfal tkun dejjem organizzata skond il-prinċipji fundamentali ta' parteċipazzjoni sigura u li tfisser xi ħaġa;

Jiġbed l-attenzjoni għad-dimensjonijiet differenti ta' approċċ olistiku:

(a) jirrikonoxxi li t-tfal u ż-żgħażagħ huma ċittadini u sidien indipendenti tad-drittijiet u li huma parti minn familja;

(b) jiżgura li t-tfal jitrabbew bl-appoġġ ta' riżorsi u ta' kull forma ta' assistenza biex jintlaħqu l-aspetti kollha tal-bżonnijiet emozzjonali, soċjali, fiżiċi, edukattivi u konjittivi tagħhom, u jipprovdi b'mod partikulari appoġġ essenzjali għall-ġenituri u l-familji li jgħixu f'faqar estrem, sabiex ikunu jistgħu jakkwistaw ir-riżorsi sabiex jaqdu r-responsabilitajiet parentali tagħhom, u b'hekk jevitaw l-abbandun jew l-istituzzjonalizzazzjoni ta' tfal minn ġenituri li jkollhom ċirkustanzi materjali diffiċli;

(c) jipprovdi aċċess għal servizzi u opportunitajiet li huma neċessarji għat-tfal kollha biex isaħħu l-benessri preżenti u futur tagħhom; jagħti wkoll attenzjoni speċjali lit-tfal fil-bżonn ta' appoġġ speċjali (minoranzi etniċi, immigranti, tfal tat-triq u tfal b'xi diżabilità), biex jippermettilhom jilħqu l-potenzjal sħiħ u biex jevita li jinqalgħu sitwazzjonijiet vulnerabbli, b'mod partikulari l-faqar multiġenerazzjonali, billi jiġi żgurat ukoll li t-tfal ikollhom aċċess għall-edukazzjoni u l-kura tas-saħħa;

(d) jippermetti lit-tfal biex jipparteċipaw fis-soċjetà, inkluż fid-deċiżjonijiet xierqa għall-età tagħhom li jolqtu ħajjithom direttament kif ukoll fil-ħajja soċjali, rikreattiva, sportiva u kulturali;

(e) jagħti għajnuniet finanzjarji lil familji numerużi, bil-għan li dan jgħin fit-trażżin tat-tnaqqis fil-popolazzjoni, kif ukoll għotjiet ta' għajnuna lil ġenituri waħedhom li qed irabbu wild wieħed jew aktar flimkien ma' miżuri li jiffaċilitaw id-dħul tagħhom, jew ir-ritorn tagħhom, fis-suq tax-xogħol, filwaqt li jfakkar li din is-sitwazzjoni hija aktar u aktar mifruxa u li d-diffikultajiet li jiffaċċja ġenitur f'dawn iċ-ċirkustanzi huma ħafna akbar minn dawk ta' familji b'żewġ ġenituri;

(f) jirrikonoxxi l-irwol li l-familji għandhom fil-benesseri u fl-iżvilupp tat-tfal;

(g) Jenfasizza l-importanza, waqt li f'kull każ jitqiesu l-aħjar interess tat-tfal, li jingħata appoġġ biex it-tfal tat-triq, it-tfal traffikati u l-minorenni mhux akkumpanjati jingħaqdu lura ma' familthom; jenfasizza li din ir-rijunjoni għandha tkun akkumpanjata b'miżuri speċjali ta' rijintegrazzjoni soċjali meta l-qagħda soċjoekonomika tkun wasslet lit-tfal biex iwettqu attivitajiet illeċiti għal dħul li jkunu ta' ħsara għall-iżvilupp morali u fiżiku tat-tfal, bħall-prostituzzjoni u l-bejgħ tad-droga; jitlob azzjoni koordinata konġunta li tindirizza l-kawżi li huma l-għerq tal-marġinalizzazzjoni u l-faqar estremi tat-tfal tat-triq u l-familji tagħhom, waqt li jittejjeb l-aċċess tagħhom għal servizzi ta' kwalità u tiġi miġġielda l-kriminalità organizzata; jistieden lill-Kunsill biex jaqbel dwar impenn għall-UE kollha bbażat fuq ir-riżoluzzjoni tal-Parlament tas-16 ta' Jannar 2008 'Lejn Strateġija Ewropea għad-Drittijiet tat-Tfal' biex il-fenomenu tat-tfal tat-triq jintemm sal-2015;

(h) Iħeġġeġ lill-Istati Membri biex jirrikonoxxu li ċ-ċirku vizzjuż ta' faqar estrem, vulnerabilità, diskriminazzjoni u esklużjoni soċjali jqiegħed lit-tfal, u b'mod partikulari lit-tfal tat-triq, f'riskju partikulari u li hemm bżonn ta' azzjonijiet differenzjati u individwalizzati biex jiġu indirizzati deprivazzjonijiet multipli; iħeġġeġ lill-Istati Membri biex japprovaw sforz tal-UE konġunt biex jitwaqqfu t-traffikar u l-prostituzzjoni tat-tfal, id-dipendenza ta' tfal fuq id-droga, il-vjolenza kontra t-tfal u d-delinkwenza ta' minorenni;

Jistieden lill-Kummissjoni biex tqis il-faqar tat-tfal u l-esklużjoni soċjali f'kuntest usa' tat-tfassil tal-politika tal-UE, inklużi l-kwistjonijiet bħall-immigrazzjoni, id-diskriminazzjoni, ħarsien tat-tfal minn kull forma ta' maltrattament u abbuż, minn perusni li jieħdu ħsieb it-tfal u milll-adulti, l-ugwaljanza bejn in-nisa u l-irġiel, l-appoġġ tal-familja, l-inklużjoni attiva, il-kura u l-edukazzjoni fis-snin bikrija, it-tagħlim tul il-ħajja u r-rikonċiljazzjoni tal-ħajja tax-xogħol, il-ħajja privata u l-ħajja tal-familja;

Jistieden lill-Kummissjoni u lill-Istati Membri biex jimplimentaw b'mod effettiv il-prinċipju ta' paga ugwali għall-istess xogħol ta' valur soċjali, u biex iwettqu analiżi u riforma speċifiċi tas-sistemi għall-protezzjoni soċjali u biex jiżviluppaw linji gwida tal-UE għar-riforma tas-sistemi għall-protezzjoni soċjali minn prospettiva tal-ugwaljanza bejn is-sessi, inklużi l-individwalizzazzjoni tad-drittijiet għal sigurtà soċjali, l-adattament tal-protezzjoni u s-servizzi soċjali għall-istrutturi tal-familji li qed jinbidlu u l-iżgurar li s-sistemi għall-protezzjoni soċjali jikkontrobattu b'mod aħjar il-qagħda prekarja tan-nisa u jissodisfaw il-bżonnijiet tal-aktar gruppi ta' nisa vulnerabbli;

Jiltob lill-Kummissjoni biex itejjeb il-'benchmarking' u l-monitoraġġ tal-Metodu miftuħ ta' Koordinament, biex tistabbilixxi indikaturi komuni u biex tiġbor data ta' kwalità għolja u kumparabbli u statistiki għat-tul dwar is-sitwazzjoni tat-tfal li jkopru l-aspetti kollha ta' approċċ olistiku fil-ġlieda kontra l-faqar fost it-tfal u l-esklużjoni soċjali, inkluża l-akkomodazzjoni tat-tfal u tal-familji, sabiex ikun possibbli li ssir sorveljanza fuq il-benessri tat-tfal;

Iħeġġeġ lill-Eurostat biex jistabbilixxi rabta mas-sett ta' indikaturi li qed jiġi żviluppat biex jiġi mmonitorat l-impatt tal-azzjoni tal-UE dwar id-drittijiet u l-benessri tat-tfal, ikkummissjonati mill-Aġenzija Ewropea għad-Drittijiet Fundamentali; jindika l-bżonn ta' sforz konġunt tal-Kummissjoni, l-Aġenzija għad-Drittijiet Fundamentali u l-Istati Membri biex jaħdmu f'koperazzjoni mal-aġenziji tan-Nazzjonijiet Uniti, l-organizzazzjonijiet internazzjonali u ċ-ċentri ta' riċerka relevanti għat-titjib tal-ġbir ta' data statistika li tista' titqabbel dwar il-qagħda tat-tfal fl-Unjoni

2007/2093(INI). ; jistieden lill-Istati Membri biex jieħdu l-miżuri kollha possibbli biex jikkonformaw mar-Rakkomandazzjoni espressa fir-Rapport tal-Kumitat għall-Protezzjoni Soċjali dwar il-Faqar u l-Benessri tat-Tfal fl-Ewropa, adottat fis-17 ta' Jannar 2008, li jenfasizza li l-Istati Membri għandhom jirrevedu l-għejun varji ta' data disponibbli fil-livelli nazzjonali u subnazzjonali dwar it-tfal f'qagħdiet vulnerabbli;

Iħeġġeġ lill-Istati Membri sabiex jimplimentaw sistemi preventivi sabiex jindunaw b'sitwazzjonijiet kritiċi, bħal dawk ta' ġenituri li jkunu se jitilfu d-dar fejn joqgħodu, il-ħruġ f'daqqa ta' tfal mill-iskola jew każijiet ta' abbuż li l-ġenituri jkunu sofrew minnu waqt tfulithom; jistieden lill-Istati Membri sabiex jadottaw politika attiva mmirata biex tevita li t-tfal jitilqu mill-iskola kmieni permezz ta' mekkaniżmi li jipprovdu appoġġ lill-gruppi fir-riskju;

Iħeġġeġ lill-Istati Membri li għadhom m'għamlux dan biex jgħaddu l-poter tagħhom li joħolqu u jħaddmu sistemi biex jgħinu lit-tfal fil-problemi, lill-awtoritajiet lokali, sabiex jiġi żgurat li dawn ikunu effiċjenti kemm jista' jkun;

Jappoġġa l-opinjoni tal-Kummissjoni li l-bilanċ bejn il-ħidma lejn id-diversità tal-istrutturi tal-familji moderni u l-ħidma lejn id-dritt tat-tfal jikseb l-aħjar riżultat fil-ġlieda kontra l-faqar fost it-tfal;

Jitlob lil Kummissjoni sabiex tippromwovi taħlita bbilanċjata ta' politika li jkollha r-riżorsi xierqa u li jkollha bażi ta' objettivi u miri ċari li jqisu l-kuntest nazzjonali speċifiku u jiffukaw fuq intervenzjoni bikrija;

Jistieden lill-Istati Membri sabiex isaħħu l-proċess ta' tagħlim reċiproku u l-monitoraġġ ta' politiki, kemm dawk li jkunu suċċess kif ukoll dawk li ma jkunux, fil-ġlieda kontra l-faqar fost it-tfal u kontra l-esklużjoni soċjali;

Jisħaq dwar l-importanza ta' politiki għall-familja integrati u olistiċi li jmorru lilhinn mill-inklużjoni attiva sabiex jiġu indirizzati l-aspetti kollha relatati mal-benessri tat-tfal u tal-familja u sabiex jinqerdu l-faqar fost it-tfal u l-esklużjoni soċjali fl-Unjoni;

Jistieden lill-Istati Membri sabiex jiskambjaw l-aħjar prattiki dwar il-parteċipazzjoni tat-tfal u sabiex jippromwovu l-involviment tat-tfal fid-deċiżjonijiet li jikkonċernaw il-futur tagħhom stess għaliex il-parteċipazzjoni tat-tfal hija l-aħjar mod li bih tista' tiġi applikata l-perspettiva tat-tfal;

Jilqa' b'sodisfazzjoni l-impenn tal-Kummissjoni u tal-Istati Membri lejn il-Konvenzjoni tad-Drittijiet tat-Tfal; jistieden lill-Kummissjoni u lill-Istati Membri biex jistabbilixxu rabta ċara bejn l-aġenda tad-drittijiet tat-tfal u l-aġenda tal-ġlieda kontra l-faqar u l-esklużjoni tat-tfal, minħabba li l-faqar u l-għaks tat-tfal huwa ksur tad-drittijiet fundamentali tal-bniedem; iħeġġeġ lill-Istati Membri biex meta jħejju l-istrateġiji favur l-inklużjoni soċjali, jikkunsidraw ir-rakkomandazzjonijiet tal-Kumitat tal-Konvenzjoni li saru bħala tweġiba għar-rapporti tal-implimentazzjoni mill-partijiet tal-Istati u għar-rapporti alternattivi tal-organizzazzjonijiet mhux governattivi;

Jirrimarka li ġenituri waħedhom m'għandhomx jitqiegħdu f'pożizzjoni agħar minn koppji bit-tfal fir-rigward ta' servizzi u ħlas ta' kumpens;

Iħeġġeġ lill-Istati Membri sabiex jiżviluppaw strateġiji nazzjonali għat-tnaqqis u l-qirda tal-faqar fost it-tfal fuq il-bażi ta' approċċ differenzjat li jqis il-varjazzjonijiet fil-livell ta' faqar skond ir-reġjun u l-età tat-tfal ikkonċernati;

Jistieden lill-Istati Membri sabiex jiżguraw li t-tfal u l-familji kollha, inklużi dawk li jesperjenzaw il-faqar u l-esklużjoni soċjali, ikollhom aċċess għal servizzi ta' kura soċjali ta' livell għoli li jkunu jqisu b'mod ċar l-impatt tal-faqar fuq il-familji, inklużi r-riskji akbar ta'abbuż u maltrattament tat-tfal u l-impatt ta' dawn;

Politiki għall-impjiegi għal swieq tax-xogħol soċjalment inklużivi

Jaqbel mal-Kummissjoni li l-impjieg huwa l-aħjar ċans biex jiġu evitati l-faqar u l-esklużjoni soċjali, iżda dan ma jkunx dejjem garanzija minħabba li skond l-istatistiki uffiċjali 8% tal-ħaddiema fl-UE jinsabu fir-riskju tal-faqar; għalhekk, jistieden lill-Kummissjoni u lill-Istati Membri sabiex jimplimentaw b'mod effettiv id-Direttiva 2000/78/KE;

Jistieden lill-Istati Membri sabiex jimplimentaw b'mod aktar effettiv il-leġiżlazzjoni Komunitarja eżistenti fl-oqsma ta' l-impjieg u ta' l-affarijiet soċjali;

Jirrimarka li fl-UE 20 miljun persuna, speċjalment nisa, huma affettwati mill-faqar waqt li jkollhom xogħol, jew, fi kliem ieħor 6% tal-popolazzjoni u 36% tal-popolazzjoni li taħdem qegħdin jirriskjaw il-faqar waqt li jkollhom xogħol; jistieden lill-Istati Membri biex jiftiehmu dwar il-leġiżlazzjoni dwar il-paga minima bħala element integrali ta' inklużjoni attiva;

Jenfasizza li s-sehem ta' impjiegi part-time fl-UE hu ta' 31% għan-nisa u 7.4 % għall-irġiel; jenfasizza li l-impjiegi part-time għan-nisa huma ta' spiss xogħol part-time insinifikanti u marġinali biss, imħallas ħażin u bi protezzjoni soċjali insuffiċjenti; jirrimarka li n-nisa huma, għalhekk, f'riskju akbar li jaqgħu fil-faqar, speċjalment fix-xjuħija, peress li l-pensjonijiet minn impjiegi part-time ta' spiss ħafna ma jkunux biżżejjed biex wieħed jgħix ħajja indipendenti;

Iqis li għal inklużjoni soċjali fis-suq tax-xogħol, l-aktar gruppi żvantaġġjati jeħtieġu miżuri speċifiċi:

(i) appoġġ ta' żvilupp personali, permezz ta' l-edukazzjoni, it-taħriġ, it-taħriġ għal tul il-ħajja, l-akkwist ta' ħiliet ta' l-IT u analiżi, kif ukoll stabilità tal-familja, integrazzjoni soċjali u inklużjoni qabel l-impjieg, u rikonoxximent li r-responsabilità proprja ta' l-individwu li jintegra fis-soċjetà hija ta' importanza kbira u għandha tkun stimolata;

(ii) il-provvediment ta' aċċess massimu għal informazzjoni u toroq personalizzati li jiżguraw impjieg stabbli u ta' livell għoli ta' ħila skond il-ħtiġijiet u l-kapaċitajiet tan-nies; eliminazzjoni ta' l-ostakoli ta' persuni li jidħlu jew jirritornaw għas-suq tax-xogħol, b'attenzjoni partikulari għal familji b'ġenitur wieħed, u l-promozzjoni ta' rtirar gradwali biex jiżdiedu l-livelli ta' dħul ta' persuni anzjani u jkun evitat il-faqar tagħhom;

(iii) miżuri ta' appoġġ biex jitrawwem ix-xogħol u l-abilità li jibqgħu fis-suq tax-xogħol (eż. taħriġ fil-post tax-xogħol u opportunitajiet ta' taħriġ għal tul il-ħajja); żvilupp ta' imprenditorjat u wkoll arranġamenti ta' ħidma li jgħinu persuni marġinalizzati biex jidħlu fil-post tax-xogħol jew impjieg u jirrikonċiljaw l-impjieg ma' l-isforzi tagħhom biex jindirizzaw żvantaġġ soċjali (bħal nuqqas ta' djar, responsabilitajiet ta' kura jew problemi tas-saħħa);

(iii) il-monitoraġġ tal-waqfien mix-xogħol ta' persuni li għandhom l'età biex jirtiraw fil-kuntest ta' l-isvujtar ta' postijiet ta' xogħol;

Iqis li l-politiki maħsuba biex jagħmlu x-xogħol finanzjarjament attraenti (make-work-pay) għandhom jittrattaw il-problema tan-nasba – li tinsab fil-livelli tal-qiegħ tas-suq tax-xogħol – ta' impjiegi li ma jrendux u ta' ċikli ta' alternanza bejn impjiegi mħallsa ħażin u ta' perjodi ta' qgħad, fejn l-individwi jgħaddu minn proċess ta' impjiegi insikuri, imħallsa bir-ribass, ta' kwalità baxxa u qgħad u/jew inattività; jenfasizza li l-ħtieġa ta' aktar flessibilità fil-benefiċċji ta' qgħad u dawk soċjali għandhom ikunu ttrattati bħala kwistjonijiet ta' prijorità; iqis li s-sistemi ta' servizzi soċjali għandhom jimmotivaw b'mod attiv lin-nies sabiex ifittxu opportunitajiet ġodda ta' xogħol filwaqt li jinkuraġġixxu d-disponibilità għall-bidla billi jitnaqqas it-telf tad-dħul u billi jiġu pprovduti opportunitajiet għall-edukazzjoni; iħeġġeġ lil dawk li jfasslu l-politika sabiex jużaw il-kunċett ta' flessigurtà fil-politiki tagħhom biex jagħmlu x-xogħol irendi finanzjarjament ('make-work-pay');

Jistieden lill-Istati Membri biex jaħsbu mill-ġdid 'politiki ta' attivazzjoni' li huma bbażati fuq regoli u kundizzjonijiet ta' eleġibilità restrittivi żżejjed għall-benefiċjarji mill-għajnuna, jisfurzaw lin-nies biex jaċċettaw impjiegi ta' kwalità baxxa li la jwasslu għal livell ta' għajxien deċenti u lanqas għall-inklużjoni soċjali;

Jipproponi li jinstab bilanċ bejn ir-responsabilità personali ta' l-individwi u l-forniment ta' għajnuna soċjali sabiex kulħadd ikun jista' jgħix fid-dinjità u jipparteċipa fis-soċjetà.

Jimmarka l-pożizzjoni tal-Kunsill li l-politiki attivi tas-suq tax-xogħol għandhom jippromwovu 'x-xogħol tajjeb' u l-mobilità soċjali vertikali, u jipprovdu mezzi lejn impjieg regolari, li jħalli l-qligħ u legalment sikur li jkollu ħarsien soċjali adegwat, kundizzjonijiet tax-xogħol u pagi diċenti;

Jimmarka l-potenzjal ta' l-ekonomiija soċjali, l-intrapriżi soċjali, is-settur li ma joperax għall-profit u s-settur ta' l-impjieg pubbliku sabiex jipprovdu opportunitajiet ta' impjieg u ambjenti ta' xogħol għall-gruppi vulnerabbli, u li dan il-potenzjal għandu jiġi esplorat u appoġġjat kemm jista' jkun mill-Istati Membri u mill-politiki tal-Komunità (ESF, Fondi Reġjonali u ta' Koeżjoni, eċċ.);

Jaqbel mal-Kummissjoni li għal dawk li ma jistgħux jaħdmu għal raġunijiet differenti (bħal diżabilità serja, età jew inkapaċità, l-impatt ta' faqar persisteni jew ġenerazzjonali u/jew diskriminazzjoni, respsonsabilitajiet kbar ta' familja jew ta' kura u għaks fil-lokal), il-politiki ta' inklużjoni attiva għandhom jipprovdu appoġġ għad-dħul u miżuri ta' appoġġ sabiex jiġu evitati l-faqar u l-esklużjoni soċjali u sabiex ikun possibbli li dawn in-nies ikunu jistgħu jgħixu fid-dinjità u jipparteċipaw fis-soċjetà;

Jistieden lill-Istati Membri sabiex inaqqsu l-pressjoni fiskali mhux biss fuq id-dħul il-baxx iżda wkoll fuq id-dħul medju, sabiex jiġi evitat li l-ħaddiema jinqabdu f'nassa ta' pagi baxxi u jitnaqqas iċ-ċans li wieħed jirrikorri għax-xogħol mhux dikjarat;

Jiġbed l-attenzjoni għall-bidliet soċjali fl-Ewropa, li qed jibdlu l-istruttura soċjali tal-familji; jistieden li dawn il-bidliet jitqiesu bil-għan li jiġu eliminati l-ostakoli għas-suq tax-xogħol għal sieħeb jew sieħba li ma jaħdmux li jkunu parti minn koppji mhux miżżewġin li jgħixu flimkien;

Iqis li l-ekonomija soċjali u l-intrapriżi soċjali għandhom jipprovdu għal kundizzjonijiet tax-xogħol u għal ħlas deċenti u li għandhom ukoll jippromwovu l-ugwaljanza bejn is-sessi u l-politki ta' nuqqas ta' diskriminazzjoni (bħat-tnaqqis tad-distakk bejn il-ħlas li s-sessi differenti jirċievu, ir-rispett tal-pagi kollettivi u l-pagi minimi u l-rpovvediment ta' trattament ugwali);

Jinnota li, minkejja li kien hemm ċaqlieq pożittiv lejn aktar parteċipazzjoni fl-edukazzjoni għolja, l-Istati Membri għandhom ikunu mħajra li jżommu u jintroduċu apprentistati bbażati fuq ix-xogħol; jistieden lill-Istati Membri sabiex jiżviluppaw politiki konsistenti dwar apprentistati li jipprovdu għal garanziji minimi u ħlas diċenti u sabiex tingħeleb it-tendenza attwali li l-impjiegi jiġi moħbi bħala apprentistat bla ħlas;

Jistieden lill-Kummissjoni u lill-Istati Membri biex jiżviluppaw approċċ koerenti fis-sistemi edukattivi fl-Unjoni għall-proċess ta' orjentament professjonali, ibbażat fuq formuli ta' tagħlim simili li jippermettu żgħażagħ jakkwistaw taħriġ f'oqsma orjentati għax-xogħol magħżula minnhom bħala parti mit-triq tal-karriera tagħhom; jinnota li sistemi ta' taħriġ għandhom ikunu bbażati fuq rikonoxximent reċiproku ta' diplomi u ċertifikati vokazzjonali u għandhom jinkludu istruzzjoni ta' lingwa bil-ħsieb li jkunu eliminati ostakoli ta' komunikazzjoni fi ħdan l-Unjoni; iqis li miżuri ta' taħriġ mill-ġdid għandhom jilħqu bilanċ bejn benessri emozzjonali u professjonali, biex taħriġ mill-ġdid professjonali ma jidhirx bħala nuqqas jew ostakolu għal żvilupp professjonali;

Jiġbed l-attenzjoni għall-ħtieġa li tkun promossa l-inklużjoni attiva ta' żgħażagħ, persuni aktar anzjani u emigranti fl-isforzi kollha biex jinħoloq suq tax-xogħol inklużiv; jistieden lill-Kunsill, lill-Kummissjoni u lill-Istati Membri biex ifasslu sensiela ta' miżuri urġenti biex jiġġieldu x-xogħol mhux dikjarat, xogħol sfurzat minn tfal u l-isfruttament abbużiv ta' ħaddiema u biex isolvu l-konfużjoni li tqarraq ta' emigrazzjoni ekonomika mat-tiftix ta' ażil, u tat-tnejn ma' l-emigrazzjoni illegali; jistieden lill-Istati Memnbri sabiex jippreżentaw leġiżlazzjoni sabiex jevitaw li l-'gangmasters' jisfruttaw lil ħaddiema vulnerabbli u biex jiffirmaw u jirratifikaw il-Konvenzjoni tan-NU dwar il-Ħarsien tad-Drittjiet tal-Ħaddiema Migranti kollha u l-familji tagħhom;

Il-provvediment ta' servizzi ta' kwalità u l-garanzija ta' l-aċċess għal gruppi vulnerabbli u żvantaġġjati

Jilqa' l-fehma tal-Kummissjoni li l-iskemi ta' sigurtà soċjali statutorji u kumplimentari, is-servizzi tas-saħħa u s-servizzi soċjali ta' interess ġenerali għandom jilagħbu rwol ta' prevenzjoni u ta' koeżjoni soċjali, jiffaċilitaw l-inklużjoni soċjali u jissalvagwardjaw id-drittijiet fundamentali; jirrimarka l-ħtieġa li jiġi żgurat l-iżvilupp ta' kura għat-tul li tkun ta' kwalità għolja, aċċessibbli u bi prezz raġonevoli għal dawk fil-bżonn u appoġġ għal dawk li jipprovdu l-kura; jistieden lill-Istati Membri sabiex jidentifikaw u jindirizzaw il-problemi li jaffaċċjaw il-ħaddiema li jieħdu ħsieb persuni oħra (carers), li spiss ikunu sfurzati li jibqgħu barra s-suq tax-xogħol;

Jaqbel mal-Kummissjoni li s-servizzi kollha ta' interess ġenerali, inklużi l-industriji tan-netwerks bħat-trasport, it-telekomunikazzjoni, l-enerġija u l-entitajiet pubbliċi oħrajn jew is-servizzi finanzjarji għandu jkollhom rwol importanti fl-iżgurar tal-koeżjoni soċjali u territorjali u għandhom jikkontribwixxu għal inklużjoni attiva;

Jenfasizza li l-aċċess għal prodotti u servizzi għandu jkun dritt ta' kull ċittadin ta' l-Unjoni u għalhekk jilqa' l-proposta tal-Kummissjoni għal direttiva orizzontali li tikkumplimenta d-Direttiva 2000/78/KE u tkopri l-forom kollha ta' diskriminazzjoni fuq il-bażijiet stabbiliti fl-Artikolu 13 tat-Trattat KE, li għandhom jgħinu biex jiġġieldu d-diskriminazzjoni f'oqsma tal-ħajja barra dawk ta' l-impjieg, inkluża diskriminazzjoni bbażata fuq diżabilità, età, reliġjon jew twemmin u orjentament sesswali; fl-istess waqt iqis li aktar progress għandu jitwettaq fir-rigward ta' l-implimentazzjoni ta' direttivi attwali kontra d-diskriminazzjoni tal-Komunità;

Jinkoraġġixxi lill-Istati Membri biex iqisu tariffi soċjali fissi għal gruppi vulnerabbli pereżempju fl-oqsma ta' l-enerġija u t-trasport pubbliku u wkoll faċilitajiet għal akkwist ta' mikrokrediti, biex tkun promossa l-inklużjoni attiva, kif ukoll il-kura tas-saħħa u edukazzjoni b'xejn għal persuni f'diffikultajiet ta' karatteristika materjali;

Iħeġġeġ lill-Kummissjon u lill-Istati Membri sabiex isaħħu l-obbligi tas-servizzi universali (bħat-telekomunikazzjoni u s-servizzi postali) sabiex isaħħu l-aċċessibilità u l-aċċessibilità finanzjarju tas-servizzi essenzjali u wkoll sabiex isaħħu l-obbligi tas-servizzi pubbliċi fil-mira sabiex jindirizzaw lil dawk il-gruppi fis-soċjetà vulnerabbli u żvantaġġjati;

Jistieden lill-Kunsill biex jaqbel dwar impenn mill-UE kollha biex telimina l-problema ta' nies bla dar li jgħixu fit-triq sa l-2015 u biex l-Istati Membri jdaħħlu fis-seħħ politiki integrati biex jiżguraw li jkun hemm aċċess għal akkomodazzjoni ta' kwalità u finanzjarjament aċċessibbli għal kulħadd; iħeġġeġ lill-Istati Membri biex ifasslu 'pjanijiet ta' emerġenza għax-xitwa' bħala parti minn strateġija usa' għall-problema ta' persuni bla dar, kif ukoll sabiex joħolqu aġenziji dedikati sabiex jippermettu l-forniment u l-aċċess għall-akkomodazzjoni għal gruppi li qed jaffaċċjaw diskriminazzjoni; jissuġġerixxi li tinġabar data komparabbli fir-rigward ta' persuni bla dar u dawk li għandhom akkomodazzjoni fqira; jistieden lill-Kummissjoni biex tiżviluppa qafas ta' definizzjoni ta' l-UE ta' nuqqas ta' djar u tipprovdi aġġornamenti annwali dwar l-azzjoni meħuda u progress imwettaq fl-Istati Membri lejn it-tmiem ta' nuqqas ta' djar;

Iħeġġeġ lill-Istati Membri biex inaqqsu l-faqar ta' tfal b'50% sa l-2012, bħal tnaqqis bl-użu ta' indikaturi li m'humiex biss ekonomiċi, bħala l-ewwel impenn lejn it-tneħħija ta' faqar ta' tfal fl-Unjoni, u biex jallokaw biżżejjed riżorsi biex jilħqu dan l-għan; iqis li l-indikaturi użati biex ikejlu dan it-tnaqqis għandhom iqisu b'mod partikulari lil dawk it-tfal li ġejjin minn familji li jgħixu f'faqar estrem;

Jimmarka l-importanza tal-promozzjoni tas-servizzi integrati li jirrispondu għall-karatteristika multidimensjonali ta-faqar u l-esklużjoni soċjali, pereżempju, il-konnessjoni bejn il-faqar u n-nies bla dar, il-vjolenza, is-saħħa u s-saħħa mentali, il-livell ta' edukazzjoni, l-integrazzjoni soċjali u komunitarja, in-nuqqas ta' aċċess għat-teknoloġiji ta' l-informatika u l-infrastruttura u t-twessiegħ tal-firda diġitali (digital divide);

Jistieden lill-Istati Membri sabiex jadottaw approċċ ta' saħħa fil-politiki kollha u sabiex jiżviluppaw politiki soċjali u tas-saħħa integrati sabiex tkompli l-ġlieda kontra l-inugwaljanzi fil-forniment tal-kura u tas-saħħa, il-prevenzjoni u riżultat ta' saħħa, speċjalment fir-rigward ta' gruppi vulnerabbli u dawk l-aktar diffiċli li jintlaħqu;

Jistieden lill-Kummissjoni u lill-Istati Membri sabiex jippromwovu azzjonijiet volontarji u sabiex jgħinu fl-integrazzjoni soċjali tal-persuni li nqatgħu mis-suq tax-xogħol jew li m'għadhomx jipparteċipaw fih;

Jilqa' b'sodisfazzjon il-fatt li l-Kummissjoni qed tiffoka aktar fuq aċċessibilità aħjar (disponiblità u aċċessibilità finanzjarja) u fuq il-kwalità tas-servizzi (l-involviment ta' l-utent, il-monitoraġġ, l-evalwazzjoni tar-rendiment, kundizzjonijiet tax-xogħol tajba, ugwaljanza fil-politiki ta' l-impjegar u tal-forniment, il-kordinazzjoni u l-integrazzjoni tas-servizz u infrastruttura fiżika xierqa);

Jistieden lill-Istati Membri biex itejbu l-koordinazzjoni tas-servizzi pubbliċi, b'mod partikulari l-ħoloq bejn servizzi għal tfal u dawk għal adulti; iħeġġeġ lill-Istati Membri biex jintroduċu programmi ta' assistenza għal ġenituri f'oqsma varji fejn il-faqar iwassal għal nuqqas ta' tagħrif fir-rigward ta' trobbija tat-tfal u biex jiżguraw li linji ta' għajnuna ta' tfal ikunu fornuti biżżejjed; jenfasizza li servizzi pubbliċi għal tfal u familji jridu jiżguraw li l-istrutturi, inċentivi, sistemi ta' mmaniġġjar ta' prestazzjoni, flussi ta' ffinanzjar u forza ta' ħidma xierqa jkunu fis-seħħ, li l-forza ta' ħidma ewlenija jkollha l-ħiliet ġusti , tagħrif u fiduċja, biex tipproduċi prevenzjoni aħjar u intervent minn kmieni u li s-servizzi jirrispondu għal ħtiġijiet ta' l-utenti, b'mod speċjali dawk il-familji vulnerabbli;

Jistieden lill-Istati Membri sabiex jagħtu aktar importanza lill-fatt li tnaqqis fl-għotjiet għal servizzi speċifiċi bħal flus għall-pranzu, materjal ta' tagħlim u prajvits ta' l-iskejjel b'xejn, u għal divertiment essenzjali u opportunitajiet edukattivi barra mill-iskola, iwassal għall-esklużjoni soċjali, b'mod partikolari għat-tfal minn familji soċjalment vulnerabbli; jimmarka l-ħtieġa għall-Istati Membri sabiex jipprovdu opportunitajiet indaqs għall-integrazzjoni tat-tfal kollha permezz ta' politika attiva għall-isport fl-iskejjel u aċċess għat-teknoloġiji ta' informazzjoni; jistieden lill-Kummissjoni sabiex tinkorpora servizzi għat-tfal bħall-kura tat-tfal, it-trasport tat-tfal u l-ikel fl-iskejjel fil-lista ġenerali ta' servizzi soċjali ta' interess ġenerali;

Jilqa' l-ħruġ ta' persuni b'diżabilità minn istituzzjonijiet iżda jinnota li dan jitlob livell għoli biżżejjed ta' servizzi ta' appoġġ u ta' kura bbażati fil-komunità li jkunu ta' kwalità għolja u li jiffavorixxu l-għixien indipendenti, id-dritt għall-għajnuna personali, id-dritt għall-kontroll tal-baġit proprju u l-parteċipazzjoni sħiħa fis-soċjetà;

Jimmarka l-ħtieġa li l-Istati Membri jippromwovu l-iżviluppp u l-implimentazzjoni ta' strateġiji komprensivi dwar l-anzjani fil-livelli lokali u nazzjonali;

Jemmen li għandha tittieħed aktar azzjoni kemm fuq livell ta' Stat Membru u kif ukoll fuq dak ta' l-UE sabiex il-vjolenza domestika u l-abbuż tat-tfal u ta' l-anzjani jiġu rrikonoxxuti, irriċerkati u ttrattati;

Jistieden lill-Istati Membri sabiex jiżviluppaw approċċ aktar kostruttiv lejn il-politika tad-droga b'enfasi fuq l-edukazzjoni u t-trattament għad-dipendenza aktar milli fuq sanzjonijiet kriminali;

Jistieden lill-Istati Membri sabiex jipprijoritizzaw il-miżuri ta' saħħa pubblika li jfittxu li jitrattataw direttament l-inugwaljanza li teżisti fis-saħħa u fl-aċċess għall-kura tas-saħħa ta' ħafna komunitajiet etniċi li qegħdin fil-minoranza;

Jinnota li fl-Istati Membri kollha, l-abbuż ta' alkoħol u tad-droga jista' jwassal għall-kriminalità, il-qgħad u l-esklużjoni soċjali; għalhekk jemmen li huwa inaċċettabbli li għal ħafna persuni, l-uniku aċċess li għandhom għal dan it-tip ta' trattament u għall-pariri huwa permezz tas-sistema tal-ħabs;

Jisħaq li hemm ħafna forom ta' diżabilità, inklużi problemi ta' mobilità, nuqqas ta' vista, nuqqas ta' smigħ, problemi ta' saħħa mentali, mard kroniku u diffikultajiet ta' tagħlim; jimmarka l-fatt li persuni b'aktar minn diżabilità waħda għandhom problemi eċċezzjonali, l-istess kif għandhom persuni li huma suġġetti għal ħafna diskriminazzjonijiet;

Jitlob li tiġi eliminata l-istigmatizzazzjoni ta' persuni bi problemi mentali u persuni b'diffikultajiet ta' tagħlim, u għall-promozzjoni tas-saħħa mentali u l-benesseri, il-prevenzjoni ta' kundizzjonijiet mentali kif ukoll għal aktar riżorsi għat-trattament u l-kura;

Jistieden lill-Istati Membri sabiex jinfurzaw leġiżlazzjoni għal kontra t-traffikar u għal kontra d-diskrimnazzjoni u b'mod partikolari sabiex jiffirmaw, jirratifikaw u jimplimentaw il-Konvenzjoni tal-Kunsill ta' l-Ewropa dwar Azzjoni Kontra t-Traffikar tal-Persuni;

Iħeġġeġ lill-Istati Membri biex jissalvagwardjaw il-politika ta' l-ażil imsejsa fuq id-drittijiet tal-bniedem skond il-Konvenzjoni tan-NU dwar l-Istatus ta' Rifuġjati u liġijiet oħra rilevanti dwar id-drittijiet tal-bniedem, waqt li jaħdmu biex itemmu d-dipendenza fuq il-benefiċċji ta' persuni li qed jitlobu l-ażil billi jippermettulhom li jaħdmu,u biex jikkunsidraw l-iżvilupp ta' aktar rotot ta' immigrazzjoni legali;

It-titjib tal-koordinazzjoni fil-politika u l-involviment tal-parteċipanti rilevanti kollha

Jiddispjaċih li r-Rapport Konġunt dwar il-Ħarsien Soċjali u l-Inklużjoni Soċjali 2008 tal-Kummissjoni ma jipprovdix iffukar strateġiku suffiċjenti fuq l-eliminazzjoni tal-faqar u fuq t-tneħħija ta' l-esklużjoni soċjali;

Jaqbel mal-Kummissjoni li l-approċċ ta' inklużjoni attiva għandu jippromwovi proċess ta' implimentazzjoni integrat fil-livelli ta' l-UE, nazzjonali, reġjonali u lokali, li jinvolvi l-partijiet kollha interessati (msieħba soċjali, NGOs, awtoritajiet lokali u reġjonali eċċ.) u għandu wkoll jipprevedi l-parteċipazzjoni attiva u l-għoti tas-setgħa lil persuni żvantaġġjati nfushom fl-iżvilupp, l-immaniġġjar, l-implimentazzjoni u l-evalwazzjoni ta' strateġiji;

Jisħaq dwar il-ħtieġa li jkun hemm sensiela ta' miżuri uniformi fil-livell Ewropew bil-għan li jiġu evitati u penalizzati l-abbużi ta' kwalunkwe tip kontra l-minoranzi, l-persuni b'diżabilità u l-anzjani, fil-kuntest ta' azzjonijiet konkreti għal tnaqqis minn kull naħa tal-vulnerabilità ta' dawn il-gruppi soċjali, inkluż f'sens materjali;

Jistieden lill-Kunsill u lill-Kummissjoni biex jerġgħu jqawwu attenzjoni strateġika ċara fuq l-eliminazzjoni tal-faqar u fuq il-promozzjoni ta' l-inklużjoni soċjali fil-kuntest ta' l-Aġenda Soċjali 2008 – 2012; jistieden għal impenn aktar espliċitu fi ħdan il-qafas taċ-ċiklu li jmiss tal-Metodu Miftuħ ta' Koordinazzjoni dwar il-Ħarsien Soċjali u l-Inklużjoni Soċjali, għal Strateġija tal-Komunità dinamika u effettiva li tiffissa miri li għandhom tifsira u twassal għal ħolqien ta' strumenti effettivi u ta' monitoraġġ iffukati fuq il-ġlieda kontra l-faqar, l-esklużjoni soċjali u l-inugwaljanza; jistieden lill-Kunsill u lill-Kummissjoni biex jindirizzaw il-problemi rigward il-proċessi ta' koordinazzjoni varji (Liżbona, strateġija ta' l-UE għal żvilupp sostenibbli, il-Metodu Miftuħ ta' Koordinazzjoni fl-oqsma ta' l-Inklużjoni Soċjali u l-Protezzjoni Soċjali) b'mod li jkun provdut impenn ċar lejn l-eliminazzjoni tal-faqar u l-promozzjoni ta' l-inklużjoni soċjali skond dawn il-politiki kollha;

82. jistieden lill-Kummissjoni, lill-Kumitat għall-Protezzjoni Soċjali u lill-Istati Membri biex jistabbilixxu objettivi u għanijiet speċifiċi dwar l-ugwaljanza bejn is-sessi għall-ġlieda kontra l-faqar u l-esklużjoni soċjali, inkluż sett ta' azzjonijiet politiċi għall-appoġġ tal-gruppi ta' nisa li jiffaċċjaw riskju ogħla ta' faqar u esklużjoni soċjali, bħall-familji mhux tradizzjonali u l-familji b'ġenitur wieħed, in-nisa migranti, in-nisa rifuġjati u ta' minoranzi etniċi, in-nisa anzjani u n-nisa b'diżabilità;

Iħeġġeġ lill-imsieħba soċjali sabiex ikomplu bl-isforzi tagħhom li diġà bdew flimkien ma' l-Analiżi Konġunti ta' l-Imsieħba Soċjali u l-programm ta' ħidma tagħhom 2006-2008 dwar l-integrazzjoni ta' persuni żvantaġġjati fis-suq tax-xogħol; iqis li tmexxija aħjar hija meħtieġa sabiex jiġu kkordinati dawk l-attivitajiet relatati ma' l-imsieħba soċjali minn naħa u d-djalogu ċivili usa' (NGOs eċċ) dwar l-inklużjoni soċjali lilhinn mill-impjieg minn naħa oħra;

Jappoġġja l-ħsieb tal-Kummissjoni li, rigward ir-Rakkomandazzjoni 92/441/KEE u l-OMC fl-oqsma tal-Protezzjoni Soċjali u l-Inklużjoni Soċjali, jeħtieġ li jkun hemm indikaturi xierqa u sistemi nazzjonali komprensivi għall-ġbir u l-analiżi ta' dejta (eż. dejta ta' statistika dwar id-dħul medju disponibbli, konsum fid-djar, il-livell tal-prezzijiet, pagi minimi, skemi minimi ta' dħul u benefiċċji relatati); iqis li l-immonitorjar u l-analiżi ta' l-istrateġiji ta' implimentazzjoni għal inklużjoni soċjali u r-rapporti ta' progress ta' l-Istati Membri għandhom juru jekk id-dritt bażiku għal riżorsi suffiċjenti u assistenza soċjali li jippermettu persuni biex jgħixu f'dinjità humiex rispettati f'kull Stat Membru, kif ukoll fil-livell reġjonali;

Jilqa' l-Komunikazzjoni tal-Kummissjoni Impenn imġedded għal Ewropa Soċjali: Tisħiħ ta' Metodu Miftuħ ta' Koordinazzjoni għal Protezzjoni Soċjali u Inklużjoni Soċjali (COM(2008)0418), li tipproponi li ssaħħaħ l-OMC soċjali bit-titjib tal-metodi ta' ħidma u viżibilità tagħha u bit-tisħiħ ta' l-interazzjoni tagħha ma' politiki oħrajn; jilqa' b'mod speċjali l-proposti tal-Kummissjoni biex tistabbilixxi miri għat-tnaqqis tal-faqar (b'mod ġenerali, faqar fost it-tfal, faqar fil-post tax-xogħol u faqar persistenti fuq perjodu ta' żmien fit-tul), għal livell minimu ta' dħul provdut permezz ta' pensjonijiet u għal aċċess għal u l-kwalità tal-kura tas-saħħa (tnaqqis tal-mortalità fost it-tfal, titjib tas-saħħa u żieda fl-aspettattiva tal-ħajja, eċċ.);

Jistieden lill-Istati Membri biex jieħdu miżuri effettivi biex jiksbu l-objettivi ta' Barċellona dwar is-servizzi għall-kura tat-tfal; jistieden lill-Kummissjoni u lill-Istati Membri biex jifformulaw rakkomandazzjonijiet dwar kif jilħqu l-ħtieġa għal servizzi ta' kura fl-Ewropa (b'mod aktar partikulari l-organizzar u l-iffinanzjar ta' kura għal tfal u persuni dipendenti oħrajn), anke t-twaqqif ta' miri u indikaturi preċiżi, bil-għan li jkunu provduti faċilitajiet għal kura tat-tfal fi ħdan l-Unjoni għal 90% ta' tfal mit-twelid sas-sena obbligatorja ta' skola u livell suffiċjenti ta' provvediment ta' kura għal persuni dipendenti oħrajn sa l-2015; jenfasizza l-fatt li s-servizzi kollha għandhom jissodisfaw il-kriterji li jkunu għall-but ta' kulħadd, aċċessibbli u ta' kwalità tajba sabiex it-trobbija tat-tfal u l-kura ta' dipendenti ma jibqgħux 'riskju ta' faqar' b'mod speċjali għan-nisa;

Jenfasizza li dawk l-aktar il-bogħod mis-suq tax-xogħol għandhom jibbenefikaw aktar mill-programmi tal-Komunità bħall-Fond Soċjali Ewropew u l-inizjattiva EQUAL; jistieden lill-Kummissjoni biex tanalizza l-kontribuzzjoni tal-Fondi Strutturali għall-objettivi tal-Metodu Miftuħ ta' Koordinazzjoni bbażati fuq l-indikaturi ta' l-inklużjoni soċjali u biex tinkoraġġixxi l-applikazzjoni tad-dispożizzjonijiet tar-regolament tal-Fond Soċjali Ewropew ġdid u l-użu ta' ffinanzjar ta' Progress biex jappoġġja miżuri ta' inklużjoni attiva u tesplora possibilitajiet biex jiġu allokati l-fondi ESF jew biex jiġi identifikat baġit speċifiku għal inizjattiva Komunitarja f'dan ir-rigward; jemmen li dan irrawwem ukoll il-ħolqien ta' netwerks ta' prattiki tajbin fil-ġlieda kontra l-faqar sabiex jitħeġġu l-iskambji ta' l-esperjenzi bejn l-Istati Membri;

Jistieden lill-Kummissjoni u lill-Istati Membri sabiex jimpenjaw lilhom infushom sabiex jieħdu azzjonijiet effettivi fil-kuntest tas-Sena kontra l-faqar u l-esklużjoni soċjali, li għandha tirrappreżenta pass sostanzjali lejn l-isforz favur il-ġlieda kontra l-faqar fit-tul;

Jistieden lill-Kummissjoni sabiex tappoġġja l- partecipazzjoni li fiha tifsira u li hija sikura tat-tfal fil-kwistjonijiet kollha li jaffetwawhom, filwaqt li jiżguraw li t-tfal kollha jkollhom opportunità indaqs sabiex jinvolvu ruħhom;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u l-parlamenti ta' l-Istati Membri, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Kumitat għall-Ħarsien Soċjali.

Introduzzjoni

Fil-Komunikazzjoni COM(2007)620, il-Kummissjoni tidentifika l-adegwatezza ta' l-iskemi ta' introjtu minimu, is-swieq tax-xogħol inklużivi u l-aċċess imtejjeb għal servizzi soċjali ta' kwalità bħala t-tliet objettivi ewlenin biex jiġu miġġielda l-faqar u l-esklużjoni soċjali.

Għandhom jiġu implimentati sett ta' prinċipji komuni li jfasslu approċċ olistiku lejn l-inklużjoni soċjali billi japprofondixxu l-Metodu Miftuħ ta' Koordinazzjoni.

Minbarra l-OMC, l-istrumenti finanzjarji ta' l-UE bħall-ESF għandhom jistabbilixxu qafas Ewropew ta' appoġġ li jinkuraġġixxi lill-Istati Membri fil-politiki tagħhom dwar l-inklużjoni soċjali.

Fil-fehma tar-rapporteurs, ir-rapport konġunt dwar il-ħarsien soċjali u l-inklużjoni soċjali huwa pjuttost ta' karattru deskrittiv billi jirreferi għall-isforzi biex jitnaqqas il-faqar fost it-tfal, jippromwovi ħajja tax-xogħol itwal, jiżgura l-provvedimenti ta' pensjoni ffinanzjata b'mod privat, jitnaqqsu l-inugwaljanzi fil-qasam tas-saħħa u tal-kura fit-tul.

B'konformità mal-loġika ta' l-Istrateġija ta' Liżbona, il-Kunsill u l-Kummissjoni jippromwovu t-tkabbir ekonomiku bħala l-objettiv primarju għal futur prosperu, ġust u sostenibbli f'sens ambjentali Ewropew.

Fil-fehma tar-rapporteurs, ir-rapport konġunt m'huwiex orjentat biżżejjed lejn il-protezzjoni soċjali u l-inklużjoni soċjali u huwa mxaqleb wisq lejn l-inklużjoni soċjali bħala "fattur produttiv".

Fil-fehma tar-rapporteurs, il-ġlieda kontra l-faqar m'għandhiex tiġi kkunsidrata bħala kontribut sempliċi lill-ekonomija permezz ta' investiment fil-kapital uman tal-futur.

Ir-rapporteur jappoġġja l-idea tal-Kummissjoni ta' approċċ iżjed olistiku dwar il-ġlieda kontra l-faqar u l-esklużjoni soċjali, u bla dubju jaqbel ma' oqsma ta' azzjoni identifikati.

Fil-fehma tar-rapporteurs, l-istrateġiji tal-ġlieda kontra l-faqar u l-esklużjoni soċjali għandha tkun imrabbta iżjed bil-qawwa ma' strateġiji għal koeżjoni soċjali, territorjali u reġjonali aħjar.

Fil-fehma tar-rapporteur, il-problema tar-reġjuni foqra u tad-differenzi reġjonali enormi fil-faqar u fl-inklużjoni soċjali fost ir-reġjuni m'humiex koperti biżżejjed fil-Komunikazzjoni mill-Kummissjoni.

L-inklużjoni soċjali għandha tkopri liċ-ċittadini kollha, kemm jekk ikunu disponibbli għas-suq tax-xogħol u kemm jekk le.

Fil-fehma tar-rapporteurs, billi npoġġu l-impjegabilità bħala l-għan aħħari ta' l-inklużjoni soċjali, la nkunu qed nissodisfaw ir-rekwiżiti u lanqas naslu neliminaw il-faqar u l-esklużjoni soċjali.

Fil-fehma tar-rapporteur, fl-istrateġiji dwar il-ġlieda kontra l-faqar u l-esklużjoni soċjali, il-Kummissjoni ma tikkunsidrax biżżejjed il-minoranzi bħall-persuni b'mard kroniku jew il-migranti.

Is-sitwazzjoni ta' l-immigranti illegali u tar-refuġjati hija saħansitra agħar.

Approċċ iżjed olistiku lejn l-inklużjoni soċjali attiva

Qabel xejn, il-politiki għall-inklużjoni soċjali għandhom jiggarantixxu d-dritt fundamentali ta' kulħadd li jgħix f'dinjità u li jipparteċipa fis-soċjetà.

Biex jintlaħaq dan l-għan ewlieni, il-politiki għall-inklużjoni soċjali għandhom jipprovdu introjtu biżżejjed biex tiġi evitata l-esklużjoni soċjali għan-nies, suq tax-xogħol inklużiv, aċċess aħjar għal servizzi ta' kwalità, l-ugwaljanza bejn is-sessi, l-anti-diskriminazzjoni u l-parteċipazzjoni attiva.

Fil-fehma tar-rapporteurs, huwa kruċjali li l-inklużjoni soċjali u l-elementi kollha ta' l-approċċ olistiku jkunu bbażati fuq id-drittijiet fundamentali.

Fil-fehma tar-rapporteur, l-esperjenza (pereżempju, bir-riformi Hartz IV fil-Ġermanja) uriet li l-politiki ta' attivazzjoni wasslu għal definizzjoni tal-kundizzjonijiet ta' l-għixien mill-awtoritajiet pubbliċi, li ma jaqblux mal-problemi reali, u li l-biċċa l-kbira tal-politiki ta' attivazzjoni jirrinfurzaw id-dipendenzi fuq il-benefiċċji soċjali minflok ma' jippermettu lin-nies li jaqilgħu l-introjtu tagħhom fis-suq tax-xogħol.

Approċċ li jkun ibbażat fuq id-drittijiet jagħti l-possibilità liċ-ċittadini li jagħżlu mod kif jipparteċipaw fis-soċjetà u li jsaħħu l-pożizzjoni tagħhom fis-suq tax-xogħol.

Il-garanzija ta' introjtu suffiċjenti biex tiġi żgurata ħajja dinjituża għal kulħadd

Il-garanzija ta' introjtu suffiċjenti għal kulħadd hija l-applikazzjoni tad-dritt fundamentali għal ħajja dinjituża u għall–parteċipazzjoni fis-soċjetà.

Bla dubju, ix-xogħol huwa l-aqwa mod biex in-nies jingħataw mezzi suffiċjenti biex jevitaw il-faqar u l-esklużjoni soċjali, iżda hemm ukoll ċirkustanzi fejn in-nies ma jkunux jistgħu jaqilgħu biżżejjed flus permezz tax-xogħol.

L-iskemi ta' protezzjoni soċjali għandhom l-għan li jipproteġu u jassistu lin-nies biex ikollhom impjieg sikur u stabbli u biex jaqilgħu flus biżżejjed matul dawk il-perjodi ta' attività.

Illum il-ġurnata, il-livelli ta' assistenza soċjali jinsabu taħt il-linja tar-riskju tal-faqar u ċertament għandhom bżonn jinbidlu biex jilħqu l-objettiv primarju tagħhom: l-eliminazzjoni tal-faqar.

Ir-Rakkomandazzjoni tal-Kunsill ta' 1992 tirrikonoxxi 'd-dritt bażiku ta' persuna li jkollha biżżejjed riżorsi u assistenza soċjali biex tgħix b'mod kompatibbli mad-dinjità tal-bniedem'.

Fil-fehma tar-rapporteurs, fl-UE-27 għad hemm Stati Membri li m'għandhomx xibka ta' sikurezza (safety net) nazzjonali suffiċjenti, u dan jesiġi li tittieħed azzjoni biex jiġi provdut introjtu li jkun ogħla l-limitu minimu tar-riskju tal-faqar skond l-Eurostat.

L-ewwl pass għandu jkun li jsir aġġustament ta' l-iskemi ta' appoġġ fl-introjtu, li fil-biċċa l-kbira tagħhom huma kumplessi, fir-rigward ta' l-aċċessibilità, l-effettività u l-effiċjenza.

L-iskemi ġenerali għandhom jakkumpanjaw l-mizuri ta' appoġġ għall-inklużjoni soċjali u jipprovdu benefiċċji mmirati addizzjonali għal gruppi żvantaġġjati, biex in-natura kumplessa tal-faqar u l-esklużjoni soċjali jiġu ttrattati b'mod sodisfaċenti.

Fil-fehma tar-rapporteurs, il-faqar, b'mod speċjali fl-impjiegi, għandu jiġi ttrattat kif jixraq permezz ta' mira ta' l-UE għall-pagi minimi li jipprovdu salarji ta' mill-inqas 60% tal-paga medja rispettiva.

It-tneħħija tal-faqar fost it-tfal

Il-Kummissjoni tirrimarka d-differenzi tremendi fir-rati ta' persuni li jinsabu f'riskju tal-faqar fost l-Istati Membri, li jvarjaw minn inqas minn 10% fl-Iżvezja għal iżjed minn 20% fil-Polonja u l-Litwanja.

Tfal li jgħixu f'familji b'ġenitur wieħed jinsabu f'risku ta' faqar li huwa d-doppju tal-medja.

U tfal li jitrabbew f'familji kbar jinsabu f'riskju ta' faqar ogħla wkoll.

Ir-riskji tal-faqar ta' tfal bi storja ta' migrazzjoni huma minn darbtejn sa ħames darbiet ogħla minn tfal li jkunu twieldu fil-pajjiż ta' residenza tagħhom.

L-istudju jipprovdi wkoll evidenza favur trażmissjoni minn ġenerazzjoni għal oħra ta' żvantaġġi fil-qasam ta' l-edukazzjoni.

Meta jqis dawn l-istatistiċi, ir-rapporteur jemmen fil-ħtieġa ta' azzjoni immedjata li tittratta t-tfal li jbatu minn diversi nuqqasijiet, tfal bi storja ta' immigrazzjoni, tfal li jgħixu fi djar ma' persuni b'diżabilità u tfal ta' refuġjati kif ukoll ta' immigranti illegali.

Għandhom jiġu pprovdut ukoll l-appoġġ u l-kura lil tfal abbandunati, abbużati jew imsawta.

Il-biċċa l-kbira ta' l-Istati Membri diġà kkommettew ruħhom fl-ambitu tal-Konvenzjoni dwar id-Drittijiet tat-Tfal (UNCRC), iżda għadhom ma stabbilewx konnessjoni ċara bejn id-drittijiet tat-tfal u l-ġlieda kontra l-faqar fost it-tfal u l-esklużjoni soċjali tagħhom, li hija essenzjali minħabba li l-privazzjoni hija ksur tad-drittijiet fundamentali tal-bniedem.

Fil-fehma tar-rapporteurs, politika li tkun ibbilanċjata sewwa u mgħammra kif jixraq, għandha tnaqqas il-faqar fost it-tfal b'50% tul il-perjodu ta' l-Aġenda Soċjali li jmiss, u dan ikun l-ewwel impenn sodisfaċenti lejn it-tneħħija tal-faqar fost it-tfal fl-UE.

Fil-fehma tar-rapporteurs, approċċ integrat u olistiku lejn il-politiki għall-familja għandu jindika impenn ċar lejn soluzzjoni sostenibbli għall-eliminazzjoni tal-faqar fost it-tfal.

Swieq tax-xogħol soċjalment inklużivi

Fil-fehama tar-rapporteurs, l-integrazzjoni fis-suq tax-xogħol huwa proċess ta' tliet stadji, li jinkludi l-appoġġ qabel l-impjieg, l-assistenza personalizzata addizzjonali waqt it-tfittxija għall-impjieg, u fl-aħħar miżuri ta' appoġġ għaż-żamma ta' l-impjieg.

L-attenzjoni speċjali teħtieġ l-inklużjoni attiva taż-żgħażagħ, ta' l-anzjani u tal-migranti.

Fil-fehma tar-rapporteurs, il-problema tan-nasba – li tinsab fil-livelli tal-qiegħ tas-suq tax-xogħol – ta' impjiegi li ma jrendux u ta' ċikli ta' alternanza bejn impjiegi mħallsa ħażin u ta' perjodi ta' qgħad, għandha tiġi indirizzata billi x-xogħol isir irendi u biex in-nies jingħataw l-għajnuna ħalli jsibu impjieg sikur, stabbli u ta' kwalità b'kundizzjonijiet tax-xogħol u salarji diċenti.

Fil-fehma tar-rapporteur, politiki ta' attivazzjoni li huma bbażati fuq regoli u kundizzjonijiet ta' eleġibilità restrittivi żżejjed għall-benefiċjarji mill-għajnuna, jisfurzaw lin-nies biex jaċċettaw impjiegi ta' kwalità baxxa li la jwasslu għal livell ta' għixien diċenti u lanqas għall-inklużjoni soċjali.

Il-politiki attivi tas-suq tax-xogħol għandhom jippromwovu 'x-xogħol tajjeb' u l-mobilità soċjali vertikali, u jipprovdu mezzi lejn impjieg regolari, li jħalli l-qligħ u legalment sikur li jkollu ħarsien soċjali adegwat.

Fil-fehma tar-rapporteur, il-potenzjal ta' l-ekonomija soċjali, ta' intrapriżi soċjali, is-settur li jaħdimx bi qligħ u s-settur ta' l-impjieg pubbliku għandu jikkontribwixxu għall-inklużjoni soċjali tan-nies li jinsabu 'l bogħod mis-suq tax-xogħol.

Il-provvediment ta' aċess għas-servizzi ta' kwalità

Fil-fehma tar- rapporteur, mhux biss is-servizzi soċjali ta' interess ġenerali, iżda s-servizzi ta' interess ġenerali kollha, inklużi l-industriji tan-netwerking bħat-trasport, it-telekomunikazzjoni, l-enerġija u l-utilitajiet pubbliċi u s-servizzi finanzjarji l-oħrajn għandhom jilagħbu rwol importanti fl-inklużjoni soċjali attiva.

Jekk ma jkunx hemm aċċessibilità u servizzi ta' kwalità adegwati, persuni li jkunu soċjalment esklużi ma jkollhom l-ebda opportunità fis-suq tax-xogħol, u jkunu ddiskriminati fil-ħiliet tagħhom li jieħdu sehem fis-soċjetà.

L-obbligi tas-servizz universali, pereżempju is-servizzi tat-telekomunikazzjoni u tal-posta huma ta' importanza partikulari għal gruppi tas-soċjetà li jkunu vulnerabbli u żvantaġġjati.

Kwalunkwe forma ta' diskriminazzjoni rigward l-aċċess għall-oġġetti u s-servizzi għandha titneħħa, inklużi d-diżabilità, l-età, ir-reliġjon jew it-twemmin jew l-orjentazzjoni sesswali permezz ta' direttiva ta' l-UE kontra d-diskriminazzjoni.

Fil-fehma tar-rapporteurs, is-servizzi pubbliċi għandhom ikunu ddefiniti u żviluppati bħala pilastru tal-Mudell Soċjali Ewropew minħabba l-importanza enormi tagħhom fil-ġlieda kontra l-faqar u l-esklużjoni soċjali.

Fil-fehma tar-rapporteurs, il-multidimensjonalità u l-interdipendenzi ta' ċerti riskji ta' faqar għandhom ikunu indirizzati, pereżempju, in-nies li jgħixu barra jsofru minn privazzjoni multipla minħabba li l-bżonnijiet bażiċi tagħhom m'humiex issodisfati u għalhekk m'huwiex possibbli għalihom li jidħlu fis-suq tax-xogħol.

Eżempju ieħor huwa l-inugwaljanza fil-provvediment tal-kura u l-prevenzjoni fil-qasam tas-saħħa, li twassal għal iżjed riskji ta' esklużjoni soċjali.

It-titjib fil-koordinazzjoni tal-politiki

Fil-fehma tar-rapporteur, il-Kummissjoni għandha tikkunsidra bis-serjetà l-karta ta' konsultazzjoni ta' l-uffiċċju tal-konsulenti dwar il-politika Ewropea rigward "Ir-Realtà Soċjali Ewropea" fl-iżvilupp ta' strateġija dwar l-inklużjoni soċjali.

Fil-fehma tar-rapporteurs, l-OMC jeħtieġ attenzjoni ikbar fuq l-eliminazzjoni tal-faqar, kif imsemmi fir-Rapport Konġunt dwar il-Protezzjoni Soċjali u l-Inklużjoni Soċjali 2008.

Barra minn dan, l-implimentazzjoni ta' miri speċifiċi fil-ġlieda kontra l-faqar u l-esklużjoni soċjali teħtieġ baġits pubbliċi msaħħa u konnessjoni bejn il-proċess konsultattiv u r-reviżjoni tal-baġit ta' l-UE 2008/2009.

Indikaturi adegwati dwar l-introjtu disponibbli medju, il-konsum tad-dar, il-livell tal-prezzijiet, il-pagi minimi, l-iskemi ta' introjtu minimu u benefiċċji relatati jistgħu jkunu l-ewwel pass biex l-Istati Membri juru l-impenn tagħhom.

Fil-fehma tar-rapporteurs il-proċess ta' implimentazzjoni għandu jinkludi l-livelli ta' l-UE u dawk nazzjonali, reġjonali u lokali, u għandu jinvolvi l-parteċipanti rilevanti kollha (l-isħab soċjali, l-NGOs) u b'mod partikulari lill-iżjed nies żvantaġġjati stess.

Hemm bżonn li jkun hemm djalogu aħjar, parteċipazzjoni u sjieda fil-proċess ta' l-OMC fuq il-livell kollha li jwasslu għal miri fformulati b'mod ċar u għal politiki li jkunu segwiti permezz ta' benchmarking u ta' monitoraġġ.

Ir-rapporteur jemmen li l-OMC u l-applikazzjoni ta' l-aqwa prattiki għandhom jiġu elaborati billi jiġu ffukati fuq it-tnaqqis ta' l-inugwaljanzi reġjonali u fuq it-titjib tal-kundizzjonijiet ta' l-għixien ta' persuni fqar u żvantaġġjati (b'mod partikulari l-pensjonanti, in-nies b'mard kroniku u l-migranti).

Fil-fehma tar-rapporteurs, għandhom jiġu kkunsidrati d-difikultajiet kurrenti fil-konnessjonijiet nieqsa bejn il-proċessi ta' koordinazzjoni (OMC SPSI, Linji Gwida Integrati, EU SDS) sabiex jissaħħu l-viżibilità u l-impenn lejn l-eliminazzjoni tal-faqar u l-promozzjoni ta' l-inklużjoni soċjali fihom kollha;

Fil-fehma tar-rapporteurs, l-iżjed gruppi vulnerabbli u żvantaġġjati għandhom qabel xejn jibbenefikaw mill-programmi komunitarji bħall-ESF u l-EQUAL.

Fil-fehma tar-rapporteurs, il-Kummissjoni għandha tikkunsidra tibdel l-isem ta' l-Istrateġija ta' Liżbona għal "tkabbir, impjiegi u inklużjoni" li huwa konness iżjed mill-qrib mal-Metodu Miftuħ ta' Koordinazzjoni fuq l-inklużjoni soċjali u jżid linjagwida soċjali transversali.

OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi

għall-Kumitat għall-Impjiegi u l-Affarijiet Soċjali

dwar il-promozzjoni tal-inklużjoni soċjali u l-ġlieda kontra l-faqar, inkluż il-faqar tat-tfal, fl-UE

Rapporteur għal opinjoni (*):

(*) Proċedura b'kumitati assoċjati - Artikolu 47 tar-Regoli ta' Proċedura

SUĠĠERIMENTI

Il-Kumitat għad-Drittijiet tan-Nisa u l-Ugwaljanza bejn is-Sessi jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

– wara li kkunsidra l-Artikoli 3, 16, 18, 23, 25, 26 u 29 tad-Dikjarazzjoni Universali tad-Drittijiet tal-Bniedem,

– wara li kkunsidra r-riżoluzzjonijiet tal-Assemblea Ġenerali tan-Nazzjonijiet Uniti A/RES/46/121, A/RES/47/134 u A/RES/49/179, A/RES/47/196, A/RES/50/107,

– wara li kkunsidra d-dokumenti tal-Kunsill Ekonomiku u Soċjali tan-Nazzjonijiet Uniti E/CN.4/Sub.2/1996/13, E/CN.4/1987/NGO/2, E/CN.4/1987/SR.29 u E/CN.4/1990/15, E/CN.4/1996/25 u E/CN.4/Sub.2/RES/1996/25,

– wara li kkunsidra l-Komunikazzjoni tal-Kummissjoni "Towards an EU strategy on the Rights of the Child" (COM (2006) 0367) u r-riżoluzzjoni tal-Parlament Ewropew dwarha tas-16 ta' Jannar 2008

Testi Adottati, P6_TA(2008)0012 . , b'mod partikulari l-paragrafi 94 sa 117 tagħha,

– wara li kkunsidra l-Konvenzjoni tan-Nazzjonijiet Uniti dwar l-Eliminazzjoni ta' Kull Forma ta' Diskriminazzjoni kontra n-Nisa, adottata fl-1979,

– wara li kkunsidra l-Objettivi tal-Millenju għall-Iżvilupp tan-Nazzjonijiet Uniti tal-2000, b'mod partikulari l-eliminazzjoni tal-faqar u l-ġuħ (l-ewwel objettiv), il-kisba ta' edukazzjoni bażika universali (it-tieni objettiv) u ta' opportunitajiet indaqs għall-irġiel u n-nisa (it-tielet objettiv) u l-ħarsien tal-ambjent (is-seba' objettiv);

A. billi d-distakk persistenti fil-pagi bejn is-sessi jqiegħed lin-nisa f'pożizzjoni aktar dgħajfa f'dak li għandu x'jaqsam mal-ħarba mill-faqar,

B. billi l-Kunsill Ewropew ta' Lisbona fl-2000 qabel li għandu jiġi eliminat il-faqar tat-tfal fl-Ewropa sal-2010,

C. billi l-Kunsill Ewropew ta' Nice fl-2000 stieden lill-Istati Membri biex jiżguraw li jingħata segwitu għar-rakkomandazzjoni tal-1992 dwar ir-riżorsi minimi garantiti li għandhom jiġu pprovduti mis-sistemi għall-protezzjoni soċjali,

D. billi r-riskju ta' faċar fl-Ewropa hu ogħla b'mod sinifikanti għall-persuni qegħda, għall-familji b'ġenitur wieħed (prinċipalment mara),għall-persuni anzjani li jgħixu waħedhom (ukoll speċjalment nisa) u għall-familji b'diversi dipendenti,

E. billi fin-nuqqas ta' kull trasferiment soċjali, ir-riskju ta' faqar fl-Ewropa, b'mod speċjali għan-nisa, se jiżdied minn 16% għal 40%, jew 25% jekk jiġu esklużi l-ħlasijiet tal-pensjonijiet,

F. billi anke l-karrieri aktar qosra, li javvanzaw aktar bil-mod u li huma mħallsa anqas tajjeb tan-nisa għandhom impatt fuq ir-riskju tagħhom li jaqgħu fil-faqar, speċjalment għal dawk ta' iktar minn 65 sena (21% jew 5 punti aktar mill-irġiel),

Jenfasizza l-fatt li l-faqar u l-inugwaljanza jaffettwaw lin-nisa b'mod sproporzjonat; jirrimarka li d-dħul medju tan-nisa kull m'hu hu 55% ta' dak tal-irġiel;

Jitlob għal strateġija politika u istituzzjonali aktar pragmatika fil-ġlieda kontra l-faqar estrem, li tintegra l-politiki dwar l-ugwaljanza bejn l-irġiel u n-nisa, il-ġlieda kontra d-diskriminazzjoni u l-esklużjoni soċjali, u l-parteċipazzjoni attiva, waqt li tippromwovi b'mod ċar lil kull objettiv fuq il-merti tiegħu, inklużi dawk ta' sħubija mal-familji, mal-assoċjazzjonijiet tal-familja u mal-persuni l-aktar foqra;

Jirrimarka li r-riskju li wieħed jaqa' f'faqar estrem hu akbar għan-nisa milli għall-irġiel;

Jirrimarka li x-xejra persistenti lejn il-femminizzazzjoni tal-faqar fis-soċjetajiet Ewropej ta' llum tixhed li l-qafas attwali tas-sistemi għall-protezzjoni soċjali u l-firxa wiesgħa ta' politiki soċjali, ekonomiċi u dwar l-impjiegi tal-UE m'humiex imfassla biex jissodisfaw il-bżonnijiet tan-nisa u d-differenzi fix-xogħol tan-nisa; jenfasizza l-fatt li l-faqar u l-esklużjoni soċjali tan-nisa fl-Ewropa jirrikjedu rispons politiku speċifiku, multiplu u li jikkunsidra kwistjonijiet ta' ġeneru;

Hu favur l-uża tal-Metodu Miftuħ ta' Koordinazzjoni għall-protezzjoni soċjali u l-inklużjoni soċjali; jistieden lill-Kummissjoni, lill-Kumitat għall-Protezzjoni Soċjali u lill-Istati Membri biex jistabbilixxu objettivi u għanijiet speċifiċi dwar l-ugwaljanza bejn is-sessi għall-ġlieda kontra l-faqar u l-esklużjoni soċjali, inkluż sett ta' azzjonijiet politiċi għall-appoġġ tal-gruppi ta' nisa li jiffaċċjaw riskju ogħla ta' faqar u esklużjoni soċjali, bħall-familji mhux tradizzjonali u l-familji b'ġenitur wieħed, in-nisa migranti, in-nisa rifuġjati u ta' minoranzi etniċi, in-nisa anzjani u n-nisa b'diżabilità;

Jistieden lill-Kummissjoni u lill-Istati Membri biex iwettqu analiżi u riforma speċifiċi tas-sistemi għall-protezzjoni soċjali u biex jiżviluppaw linji gwida tal-UE għar-riforma tas-sistemi għall-protezzjoni soċjali minn prospettiva tal-ugwaljanza bejn is-sessi, inklużi l-individwalizzazzjoni tad-drittijiet għal sigurtà soċjali, l-adattament tal-protezzjoni u s-servizzi soċjali għall-istrutturi tal-familji li qed jinbidlu u l-iżgurar li s-sistemi għall-protezzjoni soċjali jikkontrobattu b'mod aħjar il-qagħda prekarja tan-nisa' u jissodisfaw il-bżonnijiet tal-aktar gruppi ta' nisa vulnerabbli;

Jistieden lill-Istati Membri biex jieħdu miżuri effettivi biex jiksbu l-objettivi ta' Barċellona dwar is-servizzi għall-kura tat-tfal;

Jistieden lill-Kummissjoni biex tieħu miżuri biex tgħin lill-Istati Membri jiksbu implimentazzjoni effettiva tal-prinċipja ta' ħlas ugwali għal xogħol ta' valur soċjali ugwali;

Jenfasizza li dritt importanti tat-tfal huwa d-dritt li jgħixu mal-ġenituri tagħhom; jenfasizza l-importanza tal-familji fl-iżvilupp tat-tfal huma x'inhuma l-età tagħhom u l-kundizzjonijiet soċjoekonomiċi tal-familja; jitlob, għalhekk, li l-familji li jgħixu f'faqar estrem ikunu megħjuna, bħala familji, fl-isforzi tagħhom; jistieden lill-Istati Membri biex itemmu t-tqegħid tat-tfal f'tutela minħabba raġunijiet soċjo-ekonomiċi u biex jgħinu l-ġenituri biex iwettqu r-responsabilità tagħhom fit-tul, anke f'sitwazzjonijiet diffiċli ta' faqar estrem, waqt li wieħed iżomm f'moħħu li l-investiment fl-għoti ta' setgħa lill-ommijiet/nisa jfisser investiment fit-tfal/familji;

Jistieden lill-Istati Membri biex jiżviluppaw politika speċjali għat-tfal tat-triq, b'mod partikulari f'dak li għandu x'jaqsam mal-bżonnijiet tagħhom fil-qasam tal-edukazzjoni u l-iżvilupp tal-kapaċitajiet soċjali;

Itenni l-istedina tiegħu lill-Eurostat biex jiżviluppa indikaturi biex jitkejjel is-suċċess ta' dawn il-politiki, b'koperazzjoni mill-qrib mal-assoċjazzjonijiet b'esperjenza fil-ġlieda kontra l-faqar estrem u b'mod partikulari mal-assoċjazzjonijiet tan-nisa u mal-ifqar nies innifshom, pereżempju n-Netwerk Ewropew kontra l-Faqar, li għandhom l-esperjenza u li jaħdmu ma' dawk b'esperjenza ta' faqar, għalihom u permezz tagħhom, b'mod simili għall-programmi "interazzjoni għall-għarfien";

Jinsisti li dawn l-inċertezzi kollha qed iżommu lil dawk direttament milquta milli jgawdu mid-drittijiet fundamentali tagħhom; jistieden lill-istituzzjonijiet nazzjonali, Ewropej u internazzjonali biex jikkunsidraw in-natura pluridimensjonali tal-faqar u l-esklużjoni soċjali, li taffettwa l-oqsma kollha tal-ħajja tal-bniedem, b'mod partikulari r-riċerka dwar ir-rabta kawżattiva bejn il-vjolenza domestika fir-relazzjonijiet u l-faqar fit-tul;

Ifakkar li l-ifqar persuni ta' spiss jgħidu li jekk wieħed ikollu dħul sigur li jkun xieraq tad-dinjità tal-bniedem jew ikollu xogħol stabbli u mħallas, dan jgħinu jerġa' jikseb is-sens tiegħu ta' kburija, dinjità u l-istima tiegħu innifsu f'relazzjoni mat-tfal u l-familji tagħhom, u li anke l-eliminazzjoni tad-distakk fil-pagi bejn in-nisa u l-irġiel għandha rwol ewlieni f'dan ir-rigward; jitlob, għalhekk, biex it-toroq li jwasslu għal impjieg professjonali jipprevedu akkumpanjament partikulari għall-aktar persuni u ħaddiema vulnerabbli, biex titwitta t-triq lejn soċjetà ġenwinament inklussiva u li tirrispetta l-ifqar ċittadini;

Jirrimarka li fl-UE 20 miljun persuna, speċjalment nisa, huma affettwati mill-faqar waqt li jkollhom xogħol, i.e.

6% tal-popolazzjoni u 36% tal-popolazzjoni li taħdem qegħdin jirriskjaw il-faqar waqt li jkollhom xogħol; jistieden lill-Istati Membri biex jiftehmu dwar il-leġiżlazzjoni dwar il-paga minima bħala element integrali ta' inklużjoni attiva;

Jistqarr li l-iskemi għal dħul minimu xieraq huma prerekwiżit fundamentali għal UE bbażata fuq ġustizzja soċjali u opportunitajiet indaqs għal kulħadd; jistieden lill-Istati Membri biex jiżguraw li jiġi pprovdut dħul minimu xieraq għall-perjodu bla xogħol jew bejn xogħlijiet, b'attenzjoni partikulari għall-gruppi ta' nisa li għandhom responsabilitajiet addizzjonali;

Jistieden lill-Unjoni Ewropa, lill-Istati Membri u lill-assoċjazzjonijiet tas-soċjetà ċivili organizzati, kif ukoll lill-organizzazzjonijiet biex il-persuni komuni jgħinu lilhom infushom stabbiliti minn nies b'esperjenza ta' faqar, biex jiżguraw li, fil-laqgħat f'diversi livelli, aktar u aktar tfal minn kulturi u kuntesti soċjali differenti jkollhom l-opportunità li jirrapreżentaw lir-reġjun tagħhom jew pajjiżhom; jistieden lill-UE u l-Istati Membri biex jirrikonoxxu lil netwerks u organizzazzjonijiet nazzjonali kontra l-faqar (bħan-Netwerk Ewropew kontra l-Faqar) bħala organizzazzjonijiet tas-soċjetà ċivili u biex jappoġġjawhom sistematikament; jistieden lill-UE u lill-Istati Membri biex jiżguraw li jinkorporaw dawn l-organizzazzjonijiet għan-nies komuni fil-politika tagħhom f'kull livell ta' teħid ta' deċiżjonijiet sabiex isiru disponibbli r-riżorsi biex l-aktar tfal esklużi jitħallew jesprimu lilhom infushom billi jistabbilixxu proġetti fuq perjodu ta' żmien twil magħhom u billi jipprovdu biżżejjed riżorsi finanzjarji u umani; jistieden lil dawk kollha kkonċernati biex jappoġġjaw lill-proġetti li jippermettu li t-tfal minn kuntesti soċjali u kulturali differenti jiltaqgħu, waqt li jiġi enfasizzat l-aspett multidixxiplinari tal-proġetti li jippermettu l-ħolqien artistiku u li jagħtu lit-tfal l-opportunitajiet biex jesprimu l-ideat tagħhom dwar soluzzjonijiet possibbli u anke biex jgħadduhom lil oħrajn (skambju bejn pari);

Jistieden lill-Kummissjoni u l-Istati Membri biex jiżviluppaw Metodu Miftuħ ta' Koordinazzjoni fil-qasam tas-servizzi ta' kura sabiex jiġu fformulati rakkomandazzjonijiet dwar kif għandu jiġi sodisfatt il-bżonn għal provvista ta' servizzi ta' kura fl-Ewropa (i.e. l-organizzar u l-iffinanzjar ta' kura għat-tfal u persuni dipendenti oħra), inkluż l-iistipular ta' miri u indikaturi preċiżi, bil-għan li jiġu pprovduti faċilitajiet għall-kura tat-tfal għal 90% tat-tfal mit-twelid sal-età ta' skola obbligatorja fl-UE kollha u livell adegwat ta' provvista ta' kura għal persuni dipendenti oħra sal-2015; jenfasizza li s-servizzi kollha għandhom jissodisfaw il-kriterji li jkunu għall-but ta' kulħadd, aċċessibbli u ta' kwalità tajba sabiex it-trobbija tat-tfal u l-kura ta' dipendenti ma jibqgħux "riskju ta' faqar" b'mod speċjali għan-nisa;

Iħeġġeġ parteċipazzjoni ħielsa u bla xkiel fl-edukazzjoni, it-taħriġ u t-tagħlim tul il-ħajja u fit-taħriġ dwar l-immaniġġjar sod tar-riżorsi finanzjarji;

Jistieden lill-Istati Membri biex jiżguraw li t-tfal kollha, speċjalment dawk foqra, ikollhom l-opportunità biex jieħdu sehem fil-ħajja soċjali, rekreazzjonali, sportiva u kulturali;

Jistieden lill-istituzzjonijiet Ewropej u l-Istati Membri biex jirrikonoxxu li l-ġenituri waħedhom isibu lilhom infushom f'riskju akbar ta' faqa u biex, b'mod partikulari, jiddisponu għal dawn it-tipi ta' familja;

Jikkunsidra li r-riskju li wieħed jaqa' fil-faqar hu ikbar għan-nisa milli għall-irġiel, b'mod partikulari fix-xjuħija, peress li s-sistemi għas-sigurtà soċjali huma ta' spiss ibbażati fuq il-prinċipju ta' impjieg imħallas kontinwu; jitlob dritt individwalizzat għal dħul minimu xieraq, li ma jkunx kundizzjonali fuq il-kontributi relatati ma' impjieg;

Jenfasizza li s-sehem ta' impjiegi part-time fl-UE hu ta' 31% għan-nisa u 7.4% għall-irġiel; jisħaq li l-impjiegi part-time għan-nisa huma ta' spiss xogħol part-time insinifikanti u marġinali biss, imħallas ħażin u bi protezzjoni soċjali insuffiċjenti; jirrimarka li n-nisa huma, għalhekk, f'riskju akbar li jaqgħu fil-faqar, speċjalment fix-xjuħija, peress li l-pensjonijiet minn impjiegi part-time ta' spiss ħafna ma jkunux biżżejjed biex wieħed jgħix ħajja indipendenti;

Jenfasizza l-importanza, waqt li f'kull każ jitqiesu l-aħjar interess tat-tfal, li jingħata apoġġ biex it-tfal tat-triq, it-tfal traffikati u l-minorenni mhux akkumpanjati jingħaqdu lura ma' familthom; jisħaq li din ir-rijunjoni għandha tkun akkumpanjata b'miżuri speċjali ta' rijintegrazzjoni soċjali meta l-qagħda soċjoekonomika tkun wasslet l-itfal biex iwettqu attivitajiet illeċiti għal dħul li jkunu ta' ħsara għall-iżvilupp morali u fiżiku tat-tfal, bħall-prostituzzjoni u l-bejgħ tad-droga;

Iħeġġeġ lill-Eurostat biex jistabbilixxi rabta mas-sett ta' indikaturi li qed jiġi żviluppat biex jiġi mmonitorat l-impatt tal-attività tal-UE dwar id-drittijiet u l-benessri tat-tfal, ikkummissjonati mill-Aġenzija tal-UE għad-Drittijiet Fundamentali; jindika l-bżonn ta' sforz konġunt tal-Kummissjoni, l-Aġenzija għad-Drittijiet Fundamentali u l-Istati Membri biex jaħdmu f'koperazzjoni mal-aġenziji tan-Nazzjonijiet Uniti, l-organizzazzjonijiet internazzjonali u ċ-ċentri ta' riċerka relevanti għat-titjib tal-ġbir ta' data statistika li tista' titqabbel dwar il-qagħda tat-tfal fl-UE

2007/2093(INI) ). ; jistieden lill-Istati Membri biex jieħdu l-miżuri kollha possibbli biex jirrispettaw ir-Rakkomandazzjoni espressa fir-Rapport tal-Kumitat għall-Protezzjoni Soċjali dwar il-Faqar u l-Benessri tat-Tfal fl-Ewropa, adottat fis-17 ta' Jannar 2008, li jenfasizza li l-Istati Membri għandhom jirrevedu l-għejjun differenti ta' data disponibbli fil-livelli nazzjonali u subnazzjonali dwar it-tfal f'qagħdiet vulnerabbli;

Iħeġġeġ lill-Istati Membri biex jikkunsidraw li ċ-ċirku vizzjuż ta' faqar estrem, vulnerabilità, diskriminazzjoni u esklużjoni soċjali jqiegħed lit-tfal, u b'mod partikulari lit-tfal tat-triq, f'riskju partikulari u li hemm bżonn ta' azzjonijiet differenzjati u individwalizzati biex jiġu indirizzati deprivazzjonijiet multipli;deprivazzjonijiet multipli; iħeġġeġ lill-Istati Membri biex japprovaw sforz Ewropew konġunt biex jitwaqqfu t-traffikar u l-prostituzzjoni tat-tfal, id-dipendenza ta' tfal fuq id-droga, il-vjolenza kontra t-tfal u d-delinkwenza ta' minorenni;

Jistieden lill-UE, lill-Istati Membri u lill-assoċjazzjonijiet tas-soċjetà ċivili organizzati biex jiżguraw li l-parteċipazzjoni tat-tfal tkun dejjem organizzata skond il-prinċipji fundamentali ta' parteċipazzjoni sigura u li tfisser xi ħaġa;

Ifakkar li l-faqar estrem u l-marġinalizzazzjoni jaffettwaw serjament l-iżvilupp tat-tfal tat-triq, jagħmluhom partikularment vulnerabbli għal abbuż fiżiku, mentali u sesswali, ixekklu l-aċċess għal servizzi ta' kwalità u jwassluhom għal attivitajiet illeċiti li jpoġġuhom fil-marġini tas-soċjetà u jxekklu l-opportunitajiet tagħhom li jkollhom aċċess għas-suq tax-xogħol; iħeġġeġ lill-Istati Membri biex jimplimentaw miżuri konkreti u mmirati biex jiġu indirzzati l-bżonnijiet speċifiċi tat-tfal tat-triq u biex jikkoordinaw b'mod aħjar l-azzjoni tal-awtoritajiet ċentrali, reġjonali u lokali biex tingħeleb l-insuffiċjenza tal-metodi ta' intervent normali li jindirizzawhom; jisħaq id-dimensjoni Ewropea dejjem tikber tal-fenomenu tat-tfal tat-triq u jitlob azzjoni koordinata konġunta li tindirizza l-kawżi li huma l-għerq tal-marġinalizzazzjoni u l-faqar estremi tat-tfal ta' triq u l-familji tagħhom, waqt li jittejjeb l-aċċess tagħhom għal servizzi ta' kwalità u tiġi miġġielda l-kriminalità organizzata; jistieden lill-Kunsill biex jaqbel dwar impenn għall-UE kollha bbażat fuq ir-riżoluzzjoni tal-Parlament Ewropew hawn fuq imsemmija tas-16 ta' Jannar 2008 'Lejn Strateġija Ewropea għad-Drittijiet tat-Tfal' biex il-fenomenu tat-tfal tat-triq jintemm sal-2015.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-vot finali

Membri preżenti għall-vot finali

Sostitut(i) preżenti għall-vot finali

Sostitut(i) (skont l-Artikolu 178 (2)) preżenti għall-vot finali

Data tal-adozzjoni

Riżultat tal-vot finali

Membri preżenti għall-votazzjoni finali

Sostitut(i) (skont l-Artikolu 178 (2)) preżenti għall-votazzjoni finali


Kumitat għall-Iżvilupp

ABBOZZ TA' AĠENDA

Laqgħa

It-Tnejn 6 ta' Ottubru 2008, 15.00 – 18.30

It-Tlieta 7 ta' Ottubru 2008, 09.00 – 10.00 (laqgħa tal-koordinaturi) u 10.00 – 12.30

6 ta' Ottubru 2008, 15.00 – 17.00

Adozzjoni tal-aġenda

Fil-preżenza tal-Kunsill u tal-Kummissjoni

L-avviżi taċ-Chairperson

Avviżi mill-Kummissjoni Ewropea

Ħin għall-mistoqsijiet

Perspettivi ta' żvilupp dwar it-tkattir tal-paċi u l-kostruzzjoni ta' nazzjon f'sitwazzjonijiet ta' wara konflitt

Responsabbli:

Opinjonijiet:

· Eżami tal-abbozz ta' rapport

Il-qagħda attwali f'Kuba - Skambju ta' opinjonijiet mal-Ambaxxatur Elio Eduardo Rodríguez Perdomo

L-akkuża kontra Joseph Kony u t-tressiq tiegħu quddiem il-Qorti Kriminali Internazzjonali

· Eżami tal-abbozz ta' mozzjoni għal riżoluzzjoni skont ir-Regola 91

Elezzjonijiet leġiżlattivi fl-Irwanda - Skambu ta' ideat ma' Michael Cashman, Kap Osservatur tal-UE, u ma' Jürgen Schröder, Kap tad-delegazzjoni tal-PE għall-Osservazzjoni tal-Elezzjonijiet

Il-kontroll baġitarju tal-fondi tal-UE fl-Afghanistan

Rapporteur għal opinjoni:

Responsabbli:

· Eżami tal-abbozz ta' rapport

6 ta' Ottubru 2008, 17.00 – 18.30

L-użu u l-produzzjoni ta' bijofjuwils f'pajjiżi li qed jiżviluppaw - Preżentazzjoni ta' abbozz ta' studju minn by Steve Wiggins (Overseas Development Institute, Londra) - Dibattitu ma' selezzjoni ta' partijiet interessati: .

Ramon de Miguel, President tal-eBIO (Assoċjazzjoni Ewropea għall-produtturi tal-bijiofjuwil) .

Olivier de Schutter, Rapporteur Speċjali tan-NU dwar id-Dritt għall-Ikel

7 ta' Ottubru 2008, 09.00 – 10.00

Laqgħa tal-koordinaturi

7 ta' Ottubru 2008, 10.00 – 10.25

*** Ħin għall-votazzjoni ***

Faċilità għal rispons rapidu għall-prezzijiet tal-ikel dejjem jogħlew fil-pajjiżi li qed jiżviluppaw

Responsabbli:

Opinjonijiet:

AFET – Deċiżjoni: l-ebda opinjoni

INTA – Deċiżjoni: l-ebda opinjoni

CONT – Deċiżjoni: l-ebda opinjoni

· Adozzjoni tal-abbozz ta' rapport

· Skadenza għat-tressiq tal-emendi: 16 ta' Settembru 2008, 12.00

2009 baġit: Taqsima III - Kummissjoni

Rapporteur għal opinjoni:

Responsabbli:

· Adozzjoni tal-abbozz ta' rapport

· Skadenza għat-tressiq tal-emendi: 17 ta' Settembru 2008, 12.00

Evalwazzjoni u żviluppi futuri tal-Aġenzija FRONTEX u s-Sistema Ewropea tas-Sorveljanza tal-Fruntieri (EUROSUR)

Rapporteur għal opinjoni:

Responsabbli:

· Adozzjoni tal-abbozz ta' rapport

· Skadenza għat-tressiq tal-emendi: 19 ta' Settembru 2008, 12.00

· Adozzjoni tal-abbozz ta' mozzjoni għal riżoluzzjoni skont ir-Regola 91

*** Tmiem tal-votazzjoni ***

7 ta' Ottubru 2008, 10.25 – 12.30

Riżultat tal-laqgħat tal-koordinaturi tal-15 ta' Settembru u tas-7 ta' Ottubru 2008

Il-Politika Komuni tal-Agrikoltura u s-Sikurezza Globali tal-Ikel

Rapporteur għal opinjoni:

Responsabbli:

· Eżami tal-abbozz ta' rapport

Il-kriżi tal-ikel: Nisimgħu lill-Organizzazzjonijiet tal-Bdiewa Afrikani - Skambju ta' ideat ma' rappreżentanti tal-Organizzazzjonijiet tal-Bdiewa Afrikani minn Niger, Burkina Faso, is-Senegal u Mali

L-impatt tal-iżvilupp tal-Ftehimiet ta' Sħubiji Ekonomiċi (EPAs)

Responsabbli:

· Eżami tal-abbozz ta' rapport

Kwistjonijiet oħra

Data tal-laqgħa li jmiss (Brussell)

· l-4 ta' Novembru 2008, 15.00 – 18.30

· il-5 ta' Novembru 2008, 09.00 – 10.00 u 10.00 – 12.30 u 15.00 – 18.30


Kumitat għall-Kummerċ Internazzjonali

ABBOZZ TA' AĠENDA

Laqgħa

It-Tlieta 7 ta' Ottubru 2008, 11.00 – 12.45 u 15.00 – 18.00 u 18.00 – 18.30 (laqgħa tal-koordinaturi)

Adozzjoni tal-aġenda

Avviżi taċ-chairperson

Approvazzjoni tal-minuti tal-laqgħa ta':

· d-9 ta' Settembru 2008 PV – PE412.140v01-00

· l-15 ta' Settembru 2008 PV – PE412.196v01-00

Fil-preżenza tal-Kunsill u l-Kummissjoni

Relazzjonijiet kummerċjali u ekonomiċi mal-Balkani tal-Punent

Responsabbli:

Opinjonijiet:

· Eżami tal-abbozz ta' rapport

Konsolidazzjoni tal-istabilità u l-prosperità fil-Balkani tal-Punent

Responsabbli:

· Eżami tal-abbozz ta' opinjoni

Ftehim bejn il-Korea u l-KE rigward il-koperazzjoni dwar attivitajiet antikompetittivi

Responsabbli:

Opinjonijiet:

· Eżami tal-abbozz ta' rapport

Ir-relazzjonijiet bejn l-Unjoni Ewropea u l-pajjiżi tal-Mediterran

Responsabbli:

· Eżami tal-abbozz ta' rapport

Ftehima dwar il-Kummerċ Ħieles UE-Indja

Sajjad Karim (EPP–ED)

Responsabbli:

Opinjonijiet:

· L-ewwel skambju ta' opinjonijiet

Il-Politika Agrikola Komuni u s-Sigurtà Globali tal-Ikel

Responsabbli:

· Eżami tal-abbozz ta' opinjoni

7 ta' Ottubru 2008, 15.00 – 17.30

Smigħ

Ftehima ta' Sħubija Ekonomika bejn il-KE u l-Istati Cariforum

· Skambju ta' opinjonijiet (Ara l-programm separat)

7 ta' Ottubru 2008, 17.30 – 18.00

Titjib fir-rwol tal-SMEs Ewropej fin-negozju internazzjonali

Responsabbli:

Opinjonijiet:

DEVE – Deċiżjoni: l-ebda opinjoni

· Eżami tal-abbozz ta' rapport

7 ta' Ottubru 2008, 18.00 – 18.30

Laqgħa tal-koordinaturi

Kwistjonijiet varji

Data u post tal-laqgħa li jmiss

· 13 ta' Ottubru 2008, 15.00 – 18.30


Kumitat għall-Iżvilupp Reġjonali

ABBOZZ TA' AĠENDA

Laqgħa

It-Tlieta 7 ta' Ottubru 2008, 11.00 – 12.45 u 15.00 – 18.30

7 ta' Ottubru 2008, 11.00 – 12.45

Dibattitu konġunt

OPEN DAYS Il-Ġimgħa Ewropea tar-Reġjuni u l-Ibliet Laqgħa Konġunta tal-Kumitat tar-REĠI u l-Kummissjoni ta' CoR COTER dwar il-futur tal-Politika ta' Koeżjoni wara l-2013 (Ara l-abbozz tal-aġenda separat)

7 ta' Ottubru 2008, 15.00 – 18.00

Adozzjoni tal-aġenda

· 9–10 ta' Settembru 2008 PV – PE412.068v01-00

Avviżi taċ-Chairperson

Fil-preżenza tal-Kunsill u tal-Kummissjoni

L-istudju estern dwar ir-Reġjuni li qed jiċkienu: Modifika tal-mudell fid-demografija u l-Iżvilupp Territorjali

· Preżentazzjoni tal-istudju estern mill-Professor Claude Grasland (l-Università ta' Paris Diderot)

L-aspetti fl-iżvilupp reġjonali tal-impatt tat-turiżmu fir-reġjuni kostali

Responsabbli:

Opinjonijiet:

· Eżami tal-abbozz ta' aġenda

Ir-relazzjonijiet kummerċjali u ekonomiċi mal-Balkani tal-Punent

Responsabbli:

· Eżami tal-abbozz ta' opinjoni

Proposta għar-reviżjoni tal-artikolu 55 tar-Regolament tal-Kunsill (KE) N° 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999

· Eżami tal-abbozz ta' aġenda

Kwistjonijiet varji

Data u post tal-laqgħa li jmiss

· 5 ta' November 2008, 15.00 – 18.30

· 6 ta' November 2008, 09.00 – 12.30

(Sessjoni tal-għeluq tal-Open days: 9 ta' Ottubru 2008, 14.00 - 15.30)

7 ta' Ottubru 2008, 18.00 – 18.30

In camera Laqgħa tal-koordinaturi


Kumitat għall-Ambjent, is-Saħħa Pubblika u s-Sikurezza tal-Ikel

ABBOZZ TA' AĠENDA

Laqgħa tal-koordinaturi

It-Tlieta 7 ta' Ottubru 2008, 17.30 - 18.30 (in camera)

Opinjonijiet

Makkinarju għall-applikazzjoni tal-pestiċidi

Responsabbli:

Il-ħarsien tal-annimali fil-waqt tal-qatla

Responsabbli:

Att dwar in-Negozju ż-Żgħir

Responsabbli:

L-impatt tal-urbanizzazzjoni estensiva fi Spanja fuq il-jeddijiet individwali taċ-ċittadini Ewropej, fuq l-ambjent u fuq l-applikazzjoni tad-Dritt Komunitarju, skont il-petizzjonijiet li waslu

Responsabbli:

Dokumenti li waslu bħala tagħrif

Rapport mill-Kummissjoni dwar l-applikazzjoni tar-rakkomandazzjoni tal-Kunsill tat-12 ta' Lulju 1999 (1999/519/KE) dwar il-limitazzjoni għal kemm il-pubbliku ġenerali jiġi espost għall-kampi elettromanjetiċi (0 Hz sa 300 GHz) - it-Tieni Rapport ta' Implimentazzjoni 2002-2007

Responsabbli:

Opinjonijiet

Rapport tal-Kummissjoni lill-Kunsill u lill-Parlament Ewropew dwar l-implimentazzjoni tar-Regolament (KE) Nru 1830/2003 dwar it-traċċabilità u l-ittikkettar tal-organiżmi modifikati b'mod ġenetiku u t-traċċabiiltà tal-prodotti tal-ikel u l-għalf prodotti minn organiżmi modifikati b'mod ġenetiku u li jemenda d-Direttiva 2001/18/KE

Responsabbli:

Opinjonijiet